Velika šestorka - Mančester Junajted - Tarzanija\nNaša roba dolazi iz dupeta i šta…\nVelika šestorka – Mančester Junajted\nPosted on 20/08/2012 21/08/2012 by Francky Delevra in Fizikalije\nPolako se bliži trenutak kada će Ser Aleks Ferguson usled zdravstvenih problema ili jednostavno starosti biti prinuđen da napusti kormilo preduzeća koje mu je preokupiralo život i posvetiti se pecanju, unucima i posećivanju epohalnih manifestacija poput temerinske pasuljijade. Dovoljno je sujetan i ponosan da ne dozvoli da se to desi u sezoni u kojoj nije osvojio ništa veliko, dovoljno je pametan da zna da će klub biti u problemu par godina po njegovom odlasku i zato želi da sastavi timčinu koju ni Vladimir Petrović Pižon ne bi mogao upropastiti ako nekim terorističkim činom dođe na njegovo mesto.\nSilan početak, a posle osam komada kao vilama utrpanih Arsenalu se činilo da mogu da osvoje sve iako bugarska kobra Dimitar Berbatov nije prodata Lovćenu i još uvek širi negativnu energiju i nezainteresovanost sa klupe u radijusu od 500 metara. Ipak, odlasci omladinaca Van der Sara i Skolsa nisu mogli da ne ostave posledice na ekipu. Siti ih je razorio na njihovom terenu i negde od tog trenutka sve je počelo polako da se raspada. Povređivali su se kao da se bave švercom narkotika iz Kolumbije, a ne sportom i na konačkom bolničkom spisku se našlo verovatno i najbitnije ime, Nemanja Vidić, pored kog je pisalo da neće igrati do kraja sezone i da njegovu ulogu mora preuzeti stameni i spartanski pouzdani irski Nemanja Rnić – Džoni Evans. Darenu Flečeru su se u međuvremenu razbolela creva od suve hrane iz menze, u međuvremenu je Junajted ispao iz svih takmičenja sa tim da u Ligi šampiona nije ni grupu prošao i nije bilo jasno kako ovaj nikad slabiji tim može da ostane konkurent za titulu.\nOnda je gospodin Ferguson izvukao keca iz rukava, vratio Pola Skolsa iz penzije u ekipu, a ovaj je u 38. godini života pokazao zašto ga smatraju jednim od najboljih igrača na toj poziciji ikad. Na kraju ipak nisu uspeli, malo je falilo, pobedili su sami sebe ali sa tim igračima i sa toliko povreda osvojiti 89 bodova u engleskoj je neverovatno. Kun Aguero je skratio život proslavljenom škotskom stručnjaku bar koliko i dupli viski za doručak i užinu.\nKao što je u uvodu rečeno, škotski majstor finansijski isplativog transfera i sumnjive pobede u sumnjivo dugoj sudijskoj nadoknadi je odlučio da sklopi ekipu koja će do rezultata moći sada i odmah. Zbog toga je Vengeru oteto poslednje veliko ime i nanet novi duševni bol, zbog toga je u 29. godini života toliko plaćen, zbog toga se razikije i zanemaruje njegova sklonost ka povredama i šansa da mu na devetom treningu za klub otpande koleno prilikom šuta, trapavog Kerika pogodi u glavu i izbije mu dva prednja zuba. SAF nema još mnogo vremena na klupi Junajteda, zato je došao baš Van Persi. Drugo pojačanje u liku sitnog i mršavog Šinđija Kagave, najboljeg igrača Bundes lige predstavlja najisplativiju kupovinu ovog prelaznog roka kada se računaju svi klubovi. I to čak i da ne igra dobro. Nakon Parka, nova marketinška bomba iz Azije, samo što ovog puta ta bomba zaista jako dobro zna da igra fudbal. Ne toliko mnogo plaćen, do polusezone otplatiće i sebe i Persija samo na dresovima, gaćama i kurtonima sa njegovim likom koje će Japanci, ali i ostali Azijati, besomučno da kupuju.\nNemanja, šta mislite, ko je najveće pojačanje ove sezone?\nOtišao je samo spomenuti Park za kog ni prošle sezone nije bilo mesta u timu jer je zaprdio 30 godina i više ne može kao muva bez glave da pretrči 20 kilometara po utakmici već samo 16 što je u njegovomm sličaju nedovoljno. Otišao je i Fabio na pozajmicu u QPR, a uz malo sreće i Fergusonove trgovačke sposobnosti i Bugarin će u crnom džaku za đubre biti nekome mučki uvaljen u narednih 10 dana.\nPljun to! Zna se ko ovde žvaće!\nOd ove sezone svi očekuju mnogo, a razlozi za to nisu samo velika pojačanja već i činjenica da su mladi igrači godinu dana stariji. Tako će Davidu de Hei muda da se rašire iznad gabarita zaleđenog graška kakva su bila na početku prošle sezone, Velbek možda napokon podigne procenat iskorišćenih šansi sa 15 na 20 posto, a Čičarito nauči da vodi loptu duže od 4 metra i prestane da je prima cevanicom kako su ga izgleda učili u Meksiku. Samo zbog snage Sitija ne verujem u ligašku titulu, ali sam u jedan trofej siguran, pa možda čak, uz punu cegerčinu sreće kakvu je Čelzi imao prošle sezone, i novo finale Lige šampiona u kom će tradicionalno lako da izgube od Barselone.\nKad napunite 20 dođte opet, mošte doći...\nTarzanijina prognoza: Drugo mesto.\nfudbalmančester junajtedpremijer ligasezona 2012/2013\nObjašnjavanje\t/ 514


MILOŠ BUGARIN, PREDSEDNIK PRIVREDNE KOMORE SRBIJE: Imamo dobre šanse, ali i težak put oporavka - Nira Press\nPočetna » MILOŠ BUGARIN, PREDSEDNIK PRIVREDNE KOMORE SRBIJE: Imamo dobre šanse, ali i težak put oporavka\nVeoma je važno regionalno pozicioniranje naše privrede. Niko ne može da ignoriše srpsku privredu i da je diskredituje, jer je geografski i po obimu regionalni lider. Ako to razume još i naša izvršna vlast i malo pomogne, ne sumnjam da ćemo biti regionalni lider koji koristi komparativne prednosti\nU Srbiji sada imamo odličnu bankarsku likvidnost i katastrofalnu nelikvidnost privrede. Zato je potrebno da bankarski sektor pokaže veći nivo otvorenosti prema privredi i blaže kriterijume kod odobravanja kredita. Moramo da pronađeno model kojim ćemo obezbediti povoljnije uslove za kreditiranje srpske privrede – ističe Miloš Bugarin, predsednik Privredne komore Srbije, u intervjuu za Magazin Biznis. Prvi čovek najveće nacionalne poslovne asocijacije u Srbiji podseća na mnoge otežavajuće okolnosti za poslovanje srpske privrede, ali sa dobrim izgledima da u 2010. godini dođe do pravog partnerstva na relaciji Vlada Srbije – Privredna komora Srbije.\nKako ističe Miloš Bugarin, jedan od načina da srpska privreda brže dođe do povoljnijih kredita jeste smanjenje stope obaveznih deviznih rezervi koje banke izdvajaju kod centralne banke, uz nastavak subvencionisanih kredita u narednoj godini, uspostavljanje finansijske discipline u naplati potraživanja i povećanje agrarnog budžeta na pet odsto. Ali, privrednici od Vlade Srbije u 2010. godini očekuju da, pre svega, obezbedi stabilnost kursa dinara kako bi se omogućila predvidivost poslovanja, naglašava Miloš Bugarin u intervjuu za naš magazin.\n• Krajem novembra je gost Privredne komore Srbije bio srpski premijer Mirko Cvetković, koji je izložio osnovne elemente ekonomske politike za 2010. godinu. Šta je, po Vama, najznačajnije u tom programu i koliko je to u saglasju sa zahtevima srpskih privrednika?\n– Ohrabruje činjenica što je premijer rekao da u 2010. godini neće biti većih oscilacija domaće valute. Moram da podsetim na zadnji kvartal 2008. godine kada smo imali depresijaciju dinara od 25 odsto i kada je gotovo 50 odsto srpskih kompanija iskazalo negativan finansijski rezultat zbog negativnih kursnih razlika. Takvi gubici u završnim računima predstavljali su, tokom 2009. godine, problem kod odobravanja bankarskih kredita. Zato je prvi zahtev privrednika koji smo izložili premijeru Cvetkoviću bio da hoćemo stabilnu nacionalnu valutu, koja je preduslov za predvidiv ekonomski okvir.


Olimpijski pehar iz 1896. godine prodat za 860.000 dolara\nPobednički pehar koji je 1896. godine dodeljen najboljem maratoncu prvih modernih Olimpijskih igara u Atini prodat je za 860.000 dolara u londonskoj aukcijskoj kući Kristi.\n"Negde duboko u sebi nadam se da će pehar da ostane u Grčkoj. Ipak, gde god da bude, zauvek će podsećati na slavnu istoriju moje zemlje. Nema sumnje da će ga novi vlasnik dobro čuvati", rekao je Luisov unuk, Spiros koji nosi isto ime kao njegov slavni deda.\nPrema podacima iz aukcijske kuće Kristi, za pehar se takmičilo šest ponuđača, a nije saopšteno ime pobednika.\nPehar je dobio naziv po Mišelu Brealu, francuskom filologu koji je uveo maratonsku trku u program prvih modernih Olimpijskih igara.\nTu trku završilo je 10 od 17 prijavljenih takmičara, a jedan od njih je diskvalifikovan jer je jednu deonicu prešao vozeći se u kočiji.\nPomenuti pehar je postao najskuplji olimpijski predmet prodat na aukcijama.\nPrethodni rekord postavljen je u aprilu 2011. godine, kada je olimpijska baklja sa Igara u Helsinkiju 1952. godine prodata za 400.000 dolara.\nIvana Španović počinje sezonu u Nemačkoj\nIvana Španović, najbolja atletičarka Srbije, 3. februara počinje takmičenje u dvorani, a za prvi nastup trener Goran Obradović izabrao je miting u nemačkom gradu Karlsrueu.\nFarah pred istorijskim uspehom: Spreman sam za 5.000 metara\nBritanski atletičar Mo Farah, osvajač zlatne medalje na 10.000 metara, rekao je da je spreman za finalnu trku na 5.000 metara na Svetskom prvenstvu u Moskvi.


Makroekonomija - Blic Online\nKAKO ĆEMO ŽIVETI DO 2024. Fiskalni savet o novoj strategiji: Ima i rizika, ali i dobrih strana\nFiskalni savet Srbije (FS) smatra da Nacrt fiskalne strategije za 2022. godinu sa projekcijama za 2023. i 2024. godinu predviđa načelno dobre ciljeve fiskalne politike i da su makroekonomske prognoze iz Strategije korektne u ovom trenutku.\nSrbija je u poslednjih godinu dana ostvarila značajan napredak u postizanju makroekonomske stabilnosti i stvaranju uslova za privredni rast, ali je potrebno da u oblasti javnih nabavki, konkurencije i slobodi medija ubrza napredak, izjavio je šef Delegacije EU u Srbiji Sem Fabrici.\nEvropska komisija je utvrdila da je Hrvatska u grupi 16 zemalja članica Evropske unije (EU) za koje je potrebno sprovesti dubinsku analizu makroekonomske situacije, kako bi se ustanovilo da li se neravnoteže u toj oblasti smanjuju ili povećavaju.\nKOPAONIK BIZNIS FORUM Vlahović očekuje varnice na panelu o makroekonomiji\nPredsednik Saveza ekonomista Srbije (SES) Aleksandar Vlahović izrazio je večeras očekivanje da će se na Kopaonik biznis forumu 2015 u naredna tri dana sučeliti različita mišljenja između učesnika ekonomskog života Srbije, a ocenio da će najzanimljiviji biti panel o makroekonomiji.\nKonjukturni barometar: Pad zarada i rast nezaposlenosti\nPrema poslednjim ekonomskim pokazateljima časopisa “Konjukturni trendovi” koji izdaje Privredna komora Srbije, zaključno sa početkom decembra, raste i dalje broj nezaposlenih i pada realna zarada u odnosu na prethodnu godinu. Od ostalih podataka, posebnu pažnju privlači podatak da je najveći spoljno trgovinski minus ostvaren sa Kinom, odakle mnogo više uvozimo nego što izvozimo.\nNovi izveštaj Evropske komisije o srpskoj ekonomiji: Lošije nego na početku godine\nSrpska ekonomija i dalje slabi i u odnosu na početak godine situacija se dodatno pogoršala, navedeno je u najnovijem izveštaju Evropske komisije u koji je „Blic“ imao uvid. Na loše ekonomske rezultate najviše je, prema tom dokumentu, uticao agrarni sektor, koji zbog suše ima u prvom kvartalu pad od 19 odsto, a u drugom 0,8 odsto, računajući na godišnjem nivou.\nSrpska ekonomija na nizbrdici: Svi privredni pokazatelji u ozbiljnom minusu\nPrema raspoloživim pokazateljima koji su pristigli do prvih dana oktobra, bruto domaći proizvod opada, cene rastu, povećava se nezaposlenost osim u državnoj upravi gde se beleži rast, opao je i izvoz više od osam odsto u poređenju sa istim prošlogodišnjim periodom, uvećan je ukupan spoljni dug zemlje, dinar je oslabio obe godine 12,2 odsto, a poljoprivreda beleži veoma veliki pad...\nĆirić: Makroekonomska situacija prilično stabilna\nDragan Đuričin: Kad država plati dug, zaživeće preduzeća\nMi smo zemlja koja je izgubila industrijsku proizvodnju i ona je sada na nivou upola nižem nego što je to bilo 1989. godine. Privreda koja se bazira na uslugama, na javnom sektoru i potrošnji, a bez investicija, nije održiva. Moguće je privid makroekonomske stabilnosti ostvariti monetarnim merama, ali su troškovi takve politike visoki i dovode kroz rast duga do prebacivanja tereta na buduće generacije, kaže za „Blic“ profesor dr Dragan Đuričin, predsednik Saveza ekonomista Srbije.\nŠoškić: Mere neće ugroziti makroekonomsku stabilnost\nBEOGRAD - Guverner Narodne banke Srbije (NBS) Dejan Šoškić izjavio je danas u Beogradu da će najavljene mere omogućiti da zaduženi građani lakše izađu iz statusa problematičnog dužnika, ali i onemogućiti njihovo novo zaduživanje, stvaranje dodatne tražnje na tržištu i poremećaj makroekonomske stabilnosti.\nBlic saznaje: MMF zabrinut zbog štrajka javnog sektora\nBEOGRAD - Centralna tema razgovora s MMF-om trebalo je da budu penzije, ali imajući u vidu da su iskrsli novi problemi, akcenat će biti na reformi javnog sektora i štrajkovima kojima radnici traže povećanje zarada. Pričaće se i o obavezi Vlade da drži zamrznute plate i da li treba nastaviti aranžman s obzirom na to da aktuelni ističe u aprilu, saznaje “Blic”.\nPlate i penzije će biti odmrznute od 1. januara\nPotpredsednik Vlade i ministar ekonomije i regionalnog razvoja Mlađan Dinkić izjavio je danas da je sa Međunarodnim monetarnim fondom (MMF) dogovoreno da plate u javnom sektoru i penzije u Srbiji budu odmrznute od 1. januara 2011. godine.\nLisovolik: Srbija uspešno sprovodi makroekonomsku politiku\nStalni predstavnik Međunarodnog monetarnog fonda u Beogradu Bogdan Lisovolik izjavio je danas da Srbija uspešno sprovodi makroekonomsku politiku i da je zahvaljujući tome inflacija na niskom nivou.\nU Mokroj Gori će, od 23. do 25. juna, biti održan Letnji Vivaldi forum "Planirajmo 2011", posvećen makroekonomskim i privrednim kretanjima bitnim za planiranje poslovanja, koji organizuje Mokrogorska škola menadžmenta, u saradnji sa Privrednom komorom Srbije (PKS), saopštili su danas organizatori.\nStrani investitori očekuju da NBS vodi istu monetarnu politiku\nSavet stranih investitora (FIC) izrazio je danas nadu da će državni organi omogućiti da Narodna banka Srbije nastavi sa uspešnim vodjenjem monetarne politike i time sačuva makroekonomsku stabilnost u Srbiji.


Venecuela pod oštrim pritiskom : Amerika ne pušta „dvorište” - posle Madura imaće i nove mete - 16.05.2020, Sputnik Srbija\nAmerika će nastaviti oštar pritisak na Venecuelu, koju vide kao svoje „dvorište“, posebno u nekoj novoj globalnoj prerasporedeli moći koja se dešava na terenu... 16.05.2020, Sputnik Srbija\nOva teroristička akcija bila je samo pokušaj prve faze američke intervencije. Zauzeće lučkog grada koji bi poslužio kao tačka za iskrcavanje pojačanja a kasnije i američkih marinaca. Odatle bi pokušali da mobilišu i naoružavaju sve one koji bi da sruše Madura. Desant na neki od aerodroma ne smeju d izvrše jer su aerodromi zaštićeni ruskim protiv-vazdušnim sistemima. Pokušaće ponovo udariti na neku od venecuelanskih luka.\nDa sam na mestu vlasti Venezuele ove proamericke teroriste bi ili sve poubijao na licu mesta ili bi ih pred kamerama tretirao kao sto su ameri tretirali avganistance u Gvantanamo na okupranom delu Kube.\nanalize i mišljenja, komentari i analitika, nikolas maduro, un\n15:45 16.05.2020 (Osveženo: 18:59 05.08.2021)\n© REUTERS / MANAURE QUINTEROObalska straža Venecuele nakon pokušaja invazije s mora kolumbijskih militanata\nOvako Rajko Petrović iz Instituta za evropske studije vidi dešavanja na relaciji Karakas-Vašington i optužbe vlasti u Venecueli da su SAD i Kolumbija organizovali upad plaćenika u tu zemlju početkom maja, sa ciljem da sruše vladu u Karakasu.\nVenecuela je ovim povodom zatražila hitnu sednicu Saveta bezbednosti Ujedinjenih nacija i da se ustanovi da su vlade u Bogoti i Vašingtonu izvele oružani napad protiv mira i bezbednosti Venecuele i regiona, kao i da se javno osudi i zabrani pretnja ili upotreba sile u bilo kojoj formi protiv Venecuele.\nVenecuela pod pritiskom\n„SAD se polako, ali sigurno prebacuju na svoju hemisferu i pokušaće da ostvare još čvršću kontrolu nad latinoameričkom teritorijom, posebno jer su Trampovi savetnici najavili da je Nikaragva sledeća na redu, nakon što se situacija u Venecueli reši u njihovu korist. Sa druge strane, režim Nikolasa Madura je svestan da je dosledna primena i poštovanje međunarodnog prava, kao i korišćenje međunarodnih institucija za očuvanje teritorijalnog integriteta jedini način da Venecuela odoli svim pritiscima“, ocenjuje naš sagovornik i dodaje da postoje zemlje, predvođene Rusijom i Kinom, koje će osuditi bilo kakav akt agresije na jednu suverenu, međunarodno priznatu državu kao što je Venecuela.\nPetrović smatra da su dešavanja u Venecueli posebno skandalozna jer se odigravaju u trenutku kada čitav svet, pa i tu zemlju, potresa pandemija koronavirusa.\nSAD ne pušta svoje „dvorište“\nOn ne isključuje mogućnost da je administracija Donalda Trampa umešana u ovakve pokušaje.\n„Mislim da je ovo bilo „opipavanje pulsa“, tim pre što je pre nekoliko nedelja Tramp optužio Madurov režim da zajedno sa Revolucionarnim oružanim snagama (FARK) iz Kolumbije učestvuje u švercu narkotika preko Karipskog mora ka SAD i najavio da će Amerika koristiti svoje mornaričke oružane snage da kontrolišu taj prostor. Mislim da kada je reč o Venecueli postoji jedna vrsta konsenzusa između Trampove administracije i „duboke države“ po pitanju toga da je Venecuela deo „američkog dvorišta“ i da se mora kontrolisati“, ukazuje Petrović.\nPrema podacima venecuelanskih vlasti, nakon neuspelog napada privedeno je ukupno 45 učesnika, među kojima i dvojica Amerikanaca. Raspisana je i međunarodna poternica za direktorom privatne vojne kompanije „Silverkorp“ Džordanom Gudrom, opozicionim poslanikom iz tima Huana Gvaida – Serhiom Vergarom i političkim savetnikom iz Majamija Huanom Hoseom Rendonom, koji je optužen za organizovanje napada.\nAmerika računa na Huana Gvaida\nNa pitanje kako gleda na tvrdnje o umešanosti Huana Gvaida, samoproglašenog predsednika Venecuele u ovaj slučaj, Rajko Petrović kaže da je svega nekoliko nedelja pre izbijanja pandemije lider opozicije boravio na svojevrsnoj turneji u SAD i u još nekim zapadnim zemljama, gde je dobio nedvosmislenu podršku.\n„Teško je reći da li je on lično umešan u planiranje i sprovođenje ove akcije. Spekuliše se da su je izveli bivši američki specijalci koji su već poznati po takvim aktivnostima u drugim delovima sveta. Međutim, verujem da je Huan Gvaido deo te šire političke operacije da se stanje u Venecueli promeni i ima sve tešnju saradnju sa predsednikom Kolumbije Ivanom Dukeom, koji je pre nekoliko meseci napravio aranžman sa NATO paktom o tešnjoj saradnji. Takođe, Gvaido ima sve bolju saradnju sa brazilskim liderom Žairom Bolsonarom, koji je opet proamerički orijentisan. Tako da mislim da SAD i dalje vrlo računaju na Gvaida kao političkog lidera tog talasa promena u Venecueli“, zaključuje Rajko Petrović za Sputnjik.\nVenecuelanske vlasti tvrde da je 3. maja pred zoru grupa naoružanih kolumbijskih ekstremista pokušala da izvrši invaziju u Venecuelu preko lučkog grada Gvaira, do kojeg je došla čamcima-gliserima. Predsednik Venecuele Nikolas Maduro je izjavio da je cilj ove invazije bilo njegovo ubistvo. Vlasti Kolumbije i Sjedinjenih Američkih Država demantovale su ove optužbe.\n16 Maj 2020, 21:53\n16 Maj 2020, 21:54


Ateisti Srbije i Žene u crnom podržale Mihajlović koju napada SPC\nOsvježeno 27. oktobar/listopad, 2017.\nAteisti Srbije i Žene u crnom podržale su u petak potpredsedmicu Vlade Srbije i predsednicu tela za ravnopravnost polova Zoranu Mihajlović koju je napala Srpska pravoslavna crkva.\nKoordinatorka nevladine organizacije "Žene u crnom" Staša Zajović izjavila je danas da podržava stav ministarke Zorane Mihajlović da žene same treba da odlučuju kada i koliko će imati dece, ali je dodala da država mora da stvori uslove u kojima će one donositi tu odluku.\n"Država mora da stvori socijalne, zdravstvene i ekonomske uslove u kojima će žene odlučivati kada i koliko će imati dece", rekla je Zajović agenciji Beta na pitanje o polemici ministarke Mihajlović i SPC povodom izjave vladike Amfilohije koji je optužio "Srpkinje da su postale čedomorke".\n"One u svojim utrobama pobiju za jednu godinu više dece nego što su pobili Musolini i Hitler i Broz i ovi koji su ovde na Kosovu", rekao je mitropolit u Pećkoj patrijaršiji.\nPatrijarh Irinej je potom ocenio da su "žene dužne da rađaju, kako bismo očuvali srpstvo".\nPredsednica Koordinacionog tela za rodnu ravnopravnost Zorana Mihajlović poručila je da treba pustiti žene da radjaju onda kada one to hoće.\nPo rečima predstavnica "Žena u crnom", država Srbija permanentno dozvoljava kršenje ljudskih prava i mešanje Crkve u sve sfere javnog života.\nZajović je dodala da sve to pokazuje da SPC zloupotrebljava religiju i naciju u funkciji kontrole žena.\nKako je ocenila, SPC konstantno degradira žene, i velikodostojnike zanima samo sticanje materijalnog bogatstva i zaštita ratnih zločinanaca, a ne beda građana.\nOna je ocenila da bi i crkveni sud trebalo da deluje i donese presude, pogotovo u slučaju vladike Amfilohija i njegovog govora mržnje.\nEpiskop bački Irinej ocenio je da je Mihajlović svojim stavom potpuno svesno podržala ovonedeljeni kontrovertzan nastup nemačke književnice Herte Miler povodom Međunarodnog sajma knjiga u Beogradu.\nRanije danas i udruženje Ateisti Srbije oštro je kritikovalo portparola Srpske pravoslavne crkve (SPC) Irineja Bulovića zbog napada na potpredsednicu Vlade Srbije Zoranu Mihajlović, koja je, kako su naveli, jedina predstavnica aktuelne vlasti koja se usprotivila neprekidnim atacima SPC na žene i njihova ljudska prava i ponovo pozvali državne organe da reaguju na takve izjave kojima se krše zakoni.\n"Mirko Bulović, u javnosti poznat i kao episkop bački Irinej, uobičajenim spinom ovog redovnog autora najbizarnijih i najagresivnijih saopštenja SPC, optužio je (potpredsednicu Vlade Srbije) Zoranu Mihajlović da se zalaže za istrebljenje Srba i za pripisivanje sve ratne krivice devedesetih samo na Srbe. Izlišno je i govoriti da ona ni na jedan način nije iskazala privrženost takvom stavu", naveli su Ateisti Srbije u saopštenju za javnost\nOcenili su da Bulovićevo saopštenje svedoči o njegovoj "ostrašćenosti i frustriranosti", kao i o pokušaju "zlostavljanja i ponižavanja žena".\n"Razumemo donekle njihovu frustriranost. Sami su odabrali neprirodan život bez ostvarivanja emotivnih veza i sticanja porodice. Sami su, sasvim svesno, odabrali privrženost bizarnom, protivprirodnom kultu koji uči da prava sreća dolazi tek nakon smrti, a da je skup ćelija fetusa svesno i razumno ljudsko biće. Sami su odabrali zavet ćutanja pred brutalnim primerima pedofilije i nasilja u sopstvenim redovima. Sami su odabrali život prepun obmana, laži i posvećenosti sticanju materijalnih dobara, sasvim protivno čak i onim pozitivnim učenjima sopstvene verske zajednice", piše u saopštenju.\nAteisti Srbije su zatražili od društa i države da osude talas verbalnog nasilja i mržnje koji se "prosipa iz SPC već predugo".\n"Dosta je, stvarno je dosta. Tamo gde razum ne može uticati na ljude da ne čine zlo i ne narušavaju prava drugih ljudi, imamo zakone. Zakone, da zlo sputamo i da ga podučimo tome da ne može divljati mahnito. Primenite zakone, okončajte mizoginiju i bahatost SPC", napisalo je Udruženje Ateisti Srbije.


U bolnici pili vodu iz toaleta gotovo 30 godina: "Izvinjavamo se"\nFotografija: Max Vakhtbovych/Pexels\nIspostavilo se da su osoblje i pacijenti u japanskoj bolnici slučajno pili vodu iz toaleta umjesto vode za piće skoro 30 godina, a da nisu toga bili svjesni.\nDa problem bude veći, ovo se dešavalo gotovo 30 godina, otkako je bolnica otvorena 1993. godine i 120 slavina je ocijenjeno kao neispravno.\nUprkos tome što je problem toliko dugo trajao, niko nije shvatio sve dok se bolnica nije pripremila za izgradnju nove zgrade za dijagnostiku i liječenje, gdje je problem otkriven tokom inspekcije, prenosi B92.\nIzvještaji kažu da bolnica, zapravo, provjerava boju, ukus i miris vode jednom nedjeljno, na osnovu postojeće evidencije, što sugeriše da nije bilo problema od 2014. godine.\nNa konferenciji za novinare, direktor i potpredsednik Kazuhiko Nakatani se izvinio.\n“Veoma mi je žao što je univerzitetska bolnica koja pruža naprednu medicinsku njegu izazvala uznemirenost”, rekao je on.


Amazon patentirao novu verziju asistenta koji brine o zdravlju i emotivnom stanju korisnika – BiGportal.ba\nAmazon patentirao novu verziju asistenta koji brine o zdravlju i emotivnom stanju korisnika\nAmazon je patentirao novu verziju svog virtuelnog asistenta Alexa, čija je osnovna funkcija briga o zdravlju korisnika, a tako što registruje promene u zdravstvenom stanju, te vlasniku nudi lekove u slučaju bolesti.\nNova verzija asistenta će neophodne podatke dobijati iz analiziranja glasa, te emocionalnog stanja korisnika, a kako bi ovaj dobio informacije o promenama koje ukazuju na celokupno zdravstveno stanje. Jedan od primera koji su navedeni u patentu prikazuje korisnicu koja kašlje dok komunicira sa svojim Amazon Echouređajem, te asistenta koji joj prvo preporučuje porciju pileće supe koja je dobra za prehladu, da bi potom ponudio da joj naruči lek za kašalj preko Amazon-ovog servisa.\nTako novi servis neće morati da od korisnika traži informacije o njihovom zdravlju, već će zaključke donositi samostalno, pa će moći i da emituje reklame za određene lekove, a na osnovu dijagnoze koju je postavio. Nova Alexa će na osnovu analize glasa moći da donosi zaključke i o emotivnom stanju korisnika, te da registruje kada su ovi umorni ili kada im je dosadno, da bi preporučivala načine koji bi mogli da im pomognu da poprave raspoloženje.\nPored opcija koje se tiču brige o zdravlju, u patentu je navedena i ona koja bi korisnicima nudila reklame na osnovu raspoloženja u kojem se nalaze, pa je naveden primer u okviru kojeg neki muzičar može da plati reklamu za svoj album, a koja bi se korisnicima puštala samo kada su umorni ili kada im je dosadno.


Nekadašnji golman mnogih evropskih klubova kaliće zanat u belgijskom niželigašu pošto je prethodno bio golman i trener golmana MVV-a iz Mastrihta.\nReady for new challenges, the next big step, keep on growing with passion for ⚽\nTe crne 2014. je Kujoviću dok je bio golman Briža dijagnostikovan rak bubrega, morao je da se povuče iz fudbala i uhvati u koštas sa opakom bolešću koju je pobedio. Bio je hitno operisan i nakon šest meseci lečenja se vratio treninzima u poznatoj belgijskoj ekipi.\nKujović je počeo da brani u rodnom Nišu, za Radnički, a kao senior je debitovao u niškom Sinđeliću. Već nakon dve godine došao je do prvog inostranog angažmana, tada je prešao u Endraht, da bi potom stao na gol holandsek Rode i branio čak 142 utakmice za pet sezona.\nUsledio je odlazak u španski Levante, pa beglijski Lirs u čijem je dresu postigao čak i jedan gol. Onda povratak u Holandiju, u Viljem drugi, pa u Belgiju - Klub Briž.\nBranio je za sve mlađe kategorije reprezentacije Jugoslavije gde je takođe pravio zapažene rezultate.


airberlin Arhive - Dan u Beogradu\nNaslovna » Arhive po tagovima: airberlin\nArhive po tagovima: airberlin\nZajednički letovi Air Serbia i airberlin do Amerike\n14. januar 2016. Avio karte 0\nAvio kompanija Air Serbia u saradnji sa nemačkom kompanijom airberlin obezbedila je letove do Amerike sa samo jednim presedanjem.\nAirberlin i FlyNiki: Avgustovska promocija\n7. avgust 2012. Promocije 0\nPoznate avio kompanije pripremile su i za avgust specijalnu ponudu. Airberlin i FlyNiki obezbedili su dodatni broj mesta po najpovoljnijim cenama za sve koji bukiraju karte od 7. do 9. avgusta za letove od 1. septembra do 31. decembra. Na raspolaganju su brojne destinacije u Evropi ali i širom sveta. Rezervišite let za Beč, Barselonu, Kopenhagen, Berlin, Bukurešt, Nicu – …\nPromotivne avio karte kompanija Airberlin i Niki\nPoznate avio kompanije nude dodatni broj mesta po najpovoljnijim cenama…\nAirberlin & Niki: specijalna junska ponuda\nZa rezervaciju i kupovinu karata do 14. juna, za putovanja od 1. jula do 30. septembra, avio kompanije Airberlin i Niki nude karte po najpovoljnijim cenama. Na raspolaganju su brojne destinacije u Austriji, Evropi, ali i širom sveta. Do četvrtka možete kupiti karte već od 49 evra ukoliko pozovete Call centar agencije Intertravel na +381 11 310 89 99, svakog …


Tramp razgovarao sa Netanjahuom i Abasom o Jerusalimu\nAmerički predsednik Donald Tramp razgovarao je telefonom sa izraelskim premijerom Benjaminom Netanjahuom, paletinskim predsednikom Mahudom Abasom i saudijskim kraljom Abdulahom, saopštila je Bela kuća, prenosi Rojters.\nTramp je obavestio je palestinskog lidera Mahmuda Abasa da namerava da premesti ambasadu SAD u Jerusalim, javlja Rojters pozivajući se na izjavu Abasovog portparola. U izjavi se ne navodi da li je Tramp precizirao kada bi se to zaista i dogodilo.\n„Peredsednik Abas primio je telefonski poziv predsednika SAD Donalda Trampa koji ga je tom prilikom obavestio o svojoj nameri da premesti američku ambasadu iz Tel Aviva u Jerusalim“, rekao je portparol Abu Rdainah.\n„Predsednik Abas je upozorio na opasne posledice koje bi takva odluka mogla da izazove po mirovni proces i mir, stabilnost i bezbednost u tom regionu ali i svetu“, dodaje se u saopštenju Abasovog portparola.\nNamera SAD da presele svoju ambasadu u Jerusalim ili priznaju taj grad kao prestonicu Izraela, izvala je nove tenzije na Bliskom istoku.\nPalestinci planiraju da u istočnom delu Jerusalima proglase glavni grad nezavisne Palestine i prete da će prekinuti kontakte s američkom administricijom, dok lideri Hamasa pozivaju na narodni otpor da se spreči zavera, kako su je nazvali.


"Rekvijem za Pinokija" u UK Parobrod\nNaslovna » Izlasci » Film » „Rekvijem za Pinokija“ u UK Parobrod\nNagrađivani animator i strip umetnik iz Bosne i Hercegovine, Berin Tuzlić, predstaviće domaćoj publici svoj najnoviji animirani film koji je nominovan za nagradu na Filmskom festivalu u Kanu.\nFilm „Rekvijem za Pinokija“ je nastao u koprodukciji Via Medije iz Sarajeva i Taurus produkcije iz Podgorice i na kompleksan način govori o Tuzlićevom čestom motivu deteta koje uvek pronalazi način da kroz strip izađe iz ukalupljenih stereotipa. Indoktrinacija od malih nogu, tema je ovog emotivnog filma u kome se igračka Pinokijo simbolično nasla u glavnoj ulozi.\n– „Rekvijem za Pinokija“ je emotivna priča koja me je podsetila na početak rata i moj osećaj deteta kom se svet odjednom promenio preko noći – simbolika Pinokija koji je preživeo haos u BiH, da bi poginuo u Parizu. To tumačim kao sudbinu koja sve nas prati – preživeli smo rat, ali smo na neki način „umrli“, tj. deo nas jeste ipak ubijen i toga ćemo postati svesni kad se najmanje nadamo – možda baš u miru i tišini jedne evropske metropole – izjavio je Tuzlić. (danubeogradu.rs)\nTagovianimirani film berin tuzlić film pinokio premijera uk parobrod\nPrethodni „Trofej Beograda“ u skokovima na Tašu\nSledeći Izložba „Enformel“ u Kući kralja Petra I


April 2018 - Special Security\nMonthly ArchivesApril 2018 - Special Security\nZavršene obuke u Novom Sadu i Somboru\nDanas 30.04. u Novom Sadu završen je treći, a juče 29.04. u Somboru, drugi ciklus obuke za službenike fizičkog obezbedjenja u tekućoj godini.\nPredstavljamo Vam i delić atmosfere sa obuke održane u Somboru:\nObuka je sprovedena po programu obuke za fizičko-tehničku zaštitu lica i imovine i održavanje reda na sportskim priredbama, javnim skupovima i drugim mestima okupljanja građana i to:\nsistem predavanjja i interaktivne obuke učioničkog karaktera, u trajanju od 66 nastavnih časova i\npraktični prikaz i uvežbavanje borilačkih veština u sali za borenje, u trajanju od 35 nastavnih časova.\nOdržano polaganje za službenike obezbedjenja ispred komisije Ministarstva unutrašnjih poslova\nNakon održane obuke za radnike fizičkog obezbedjenja (drugi ciklus tekuće godine) u Novom Sadu i sprovedenog ispita u Centru za obuku kompanije Special Security, dana 12.04.2018. godine, polaznici su polagali i ispit ispred višečlane komisije Ministarstva unutrašnjih poslova Republike Srbije.\nOd ukupno, za ovaj ispit, prijavljenih desetoro kandidata svih desetoro je zadovoljilo norme i propozicije ispita i steklo mogućnost da pokrene proceduru za izdavanje licence.\nKoja je neophodna dokumentacija koja se uz zahtev za izdavanje licence fizičkom licu, podnosi Upravi policije, možete proveriti klikom na link\nNovi ciklusi obuka za službenike fizičkog obezbedjenja u Novom Sadu i Somboru\nU petak 13.04.2018. godine u Novom Sadu otpočeo je treći, a u Somboru drugi ciklus obuke za službenike fizičkog obezbedjenja u tekućoj godini.\nObuka se sprovodi po programu obuke za fizičko-tehničku zaštitu lica i imovine i održavanje reda na sportskim priredbama, javnim skupovima i drugim mestima okupljanja građana.\nRealizuje se u učionici u trajanju od 66 nastavnih časova (11 dana) i u sali za borenje u trajanju od 35 nastavnih časova (6 dana). Učionički tip obuke predviđen je za interaktivno savladavanje neophodnih znanja kroz 15 tema, dok se u sali za borenje, polaznici upoznaju sa osnovama upotrebe fizičke snage i praktično uvežbavaju osnovne tehnike koje su neophodne za rad službenika obezbeđenja.\nOdržano polaganje za službenike obezbeđenja u centru za obuku Special Security\nNa kraju drugog ciklusa obuke u centru za obuku Special Security u Novom Sadu, održan je završni ispit i test.\nOd ukupno 19 polaznika 17 je pristupilo testiranju.\nDvojici nije bilo odobreno polaganje zbog odsustvovanja i njima će naknadno biti omogućen završetak obuke, s obzirom da su razlozi za nepohađanje u skladu sa Zakonom o radu. Jedan kandidat nije položio završni test u centru za obuku i dodatno će mu biti omogućeno ponovno polaganje u skladu sa odredbama Zakona o privatnom obezbeđenju, a u roku od osam dana.\nPočetak trećeg ciklusa obuke za službenike fizickog obezbedjenja\nU petak 13.04.2018. godine u 09,00h, u Novom Sadu počinje treći ciklus obuke za službenike fizickog obezbedjenja.


LG Optimus Me P350 – Personal magazin\nU pitanju je još jedan model zasnovan na sve popularnijem Android operativnom sistemu, namenjen mlađoj populaciji. P350 deluje kao jeftinija i mladalačkija varijanta popularnog LG Optimus One telefona. On će…\nU pitanju je još jedan model zasnovan na sve popularnijem Android operativnom sistemu, namenjen mlađoj populaciji.\nP350 deluje kao jeftinija i mladalačkija varijanta popularnog LG Optimus One telefona. On će biti u prodaji u velikom broju svetlih boja, a pokreće ga Android 2.2 Froyo. Opcije za povezivanje su odlične, a tu spadaju 3G, WiFi, GPS uz nezaobilazni microUSB port i bluetooth.\nNažalost, veličina HVGA LCD ekrana nije saopštena, kao ni količina memorije, odnosno brzina procesora. S obzirom da su Optimus Me i Optimus One bliski rođaci, čini se da će procesor raditi na 600 mhz, a da će telefon biti opremljen sa 512 MB memorije.\nNa poleđini se nalazi kamera od 3 megapiksela, ali se za sada ne zna ništa o kvalitetu video zapisa kojeg može da pravi.\nOčekujemo da LG objavi datum izlaska i cenu u narednim nedeljama.\nLG Optimus Me P350 was last modified: January 26th, 2011 by Redakcija\nLGLG Optimus Me P350Optimus Me P350\nNa akciji Apacer AL460 media plejer sa Apacer AC601 eksternim diskom 320GB


PC Press » PC #231 | Komunikacije\nPC #231 > Komunikacije\nSvi tesktovi u PC #231 (3) Samo tekstovi objavljeni online (1)\nSredinom marta, u organizaciji RNIDS-a, održana je sedma godišnja konferencija Dan Internet domena Srbije (DIDS). Centralna tema bila je budućnost Interneta na globalnom nivou, a jedan od učesnika bio je Mike Silber. Iskoristili smo priliku da porazgovaramo s njim.\nDrugog dana Konferencije DIDS 2016 održan je drugi po redu Regionalni internet forum - RIF 2016, 16. marta, u Hotelu "Hyatt Regency Beograd". Bio je to logičan nastavak prošlogodišnje uspešne premijere\nRazne moderne forme komunikacije privlače veliku pažnju korisnika, ali je u poslovnom okruženju stara dobra elektronska pošta i dalje neprikosnovena - od nje nekako sve počinje. Kako da postavite stvari u firmi tako da elektronska pošta funkcioniše besprekorno?


Predsednik Buš saopštio da će oko osam hiljada američkih vojnika biti povučeno iz Iraka\nRatovi u Iraku i Avganistanu i broj američiih vojnika u te dve zemlje su medju temama ovogodišnje predsedničke kampanje.\nPredsednik Buš je najavio da će do februara iduće godine oko osam hiljada vojnika, uključujući marince stacionirane u iračkoj pokrajini Anbar, jednu pešadijsku brigadu i preko tri hiljada pripadnika vazduhoplovstva, inženjeraca i vojne policije biti povučeno iz Iraka.\n«Mada je neprijatelj u Iraku i dalje opasan, mi smo u ofanzivi i iračke snage su sve spremnije da predvode i pobeđuju u borbama. To nam omogućuje da usvojimo politiku povratka 'na osnovu postignutog progresa' odnosno da smanjujemo broj ofanzivnih snaga u Iraku srazmerno ostvarenom poboljšanju uslova na terenu.»\nPredsednik Buš je vojnim komandantima prisutnim na skupu na Univerzitetu nacionalne odbrane u Vašingtonu rekao da je postignuta bezbednost izgleda trajnija zahvaljujući njegovoj odluci da prošle godine uputi dodatne snage u Irak.\nKada osam hiljada vojnika bude povučeno iz Iraka, njihov broj će iznositi nešto više nego što je bio uoči prošlogodišnjeg povećanja trupa.\nRepublikanski predsednički kandidat Džon Mekejn je podržao je povećanje broja vojnika u Iraku za razliku od njegovog demokratskog suparnika Baraka Obame.\nU pisanom saopštenju Mekejn je izjavio da je Obama, kako se izrazio «potpuno zbunjen» napretkom rata u Iraku, dodavši da je njegov plan za povlačenje američkih vojnika iz Iraka u roku od 16 meseci «potpuno neodgovoran».\nReagujući na Bušov današnji govor, Obama je rekao da bi povlačenje trupa nagnalo iračko političko vođstvo da preuzmu veću odgovornost za bezbednost svoje zemlje.\n«Bez određivanja roka za povlačenje ofanzivnih snaga, irački lideri će i dalje izbegavati odgovornost umesto da budu pod pritiskom da nađu rešenje za međusobne nesuglasice. Stoga je predsednikova priča o 'povratku na osnovu progresa' samo novo ime za nastavak strategije grešaka koja poslednjih pet godina dominira našom spoljnom politikom.»\nPredsednik Buš je takođe rekao da će uputiti dodatne snage u Avganistan gde je, kako je rekao, Taliban donekle uspeo da poljulja poverenje avganistanskog naroda.\n«Uspeh u Avganistanu je od kritične važnosti za bezbednost Sjedinjenih Država i naših partnera u slobodnom svetu. Bez obzira na ono što smo dosad postigli u toj zemlji, jasno je da moramo da učinimo još više. Kao što smo naučili u Iraku, najbolji način da se povrati poverenje ljudi je da se uspostavi osnovna bezbednost – i za to je potreban veći broj vojnika.»\nJedan bataljon američkih marinaca koji je trebalo da bude upućen u Irak u novembru odlazi za Avganistan. Marince će u januaru, kako je rekao predsednik Buš, slediti jedna pešadijska brigada. I Mekejn i Obama podržavaju upućivanje dodatnih snaga u Avganistan, ali je Obama dodao da najavljeno povećanje trupa nije dovoljno jer će do značajnijeg porasta broja američkih vojnika u Avganistanu doći tek kroz pet meseci.


Vreme 1586 - Kriminal bez granica: Naslednici Darka Sarica\nPostoji nekoliko zabluda koje se u javnosti stvaraju zbog žestine i brutalnosti sukoba škaljarskog i kavačkog klana. Ove dve grupe nastale su podelom jedinstvene škaljarske kriminalne organizacije koja je trebalo da popuni prazninu u švercu kokaina iz Južne Amerike nakon što je u akciji "Balkanski ratnik" razbijena organizacija Darka Šarića (na slici), kojeg su zapadni mediji nazivali i balkanskim "kraljem kokaina". Krvavi talas obračuna koji ne samo što je zapljusnuo Crnu Goru i Srbiju već se preneo i van granica regiona pogrešno ostavlja utisak o snazi ova dva klana, njihovom dosegu, obimu posla koji kontrolišu, a ponajviše o tipičnom "modelu ponašanja" za koji se vezuju surovost, brutalnost i osvetoljubivost. Obračun ova dva kotorska klana više je "greška u sistemu" nego što je dominantan model "poslovanja" na tržištu narkoticima\nNezvanične procene govore da se kroz Evropu godišnje prošvercuje između 500 i 800 tona kokaina. Ovako široka procena se zasniva na pretpostavci da se u policijskim i carinskim akcijama zapleni tek 10 do 20 odsto stvarnih količina droge u opticaju. Prema izveštaju Evropskog centra za praćenje droga i zavisnosti o drogama (EMCDDA), 2018. godina bila je rekordna po količini zaplenjenog kokaina. Od ukupno 181 tone, 78 odsto je zaplenjeno u Belgiji, Španiji i Holandiji. S obzirom da je prema podacima Europola maloprodajno tržište kokaina 2017. godine vredelo između 7,6 i 10,5 milijardi evra, očigledno je da kokainska ruta većim delom nastavlja svoj put prema Rusiji i Aziji. Evropa je svakako i dalje atraktivna lokacija za švercere i prodavce latinoameričkog belog praha, a procene govore da promet kokaina preko teritorije "stare dame" dostiže cifru od 33 milijarde evra po veleprodajnim cenama.\nS druge strane, pojednostavljena analiza tržišta kokaina govori da je prosečna cena na mestu proizvodnje za uspešne "trgovce" 2000 evra po kilogramu. Na svom putu do ulaznih žarišnih tačaka za Zapadni Balkan, luka Bar i Drač, cena po kilogramu dostiže iznos od 35.000 evra za najčistiju drogu. Tu su uključeni troškovi transporta, skladištenja i distribucije. Ako se uzme kao tačna pretpostavka da prosečna organizovana kriminalna grupa u regionu prokrijumčari između 500 i 1000 kilograma kokaina godišnje i da cena na pojedinim evropskim tržištima dostiže iznos od 80.000 evra, dâ se zaključiti da takva kriminalna organizacija godišnje može da ostvari profit od 45 miliona evra. Otuda ne čudi žestina sukoba klanova koji su na ovim prostorima uključeni u posao sa kokainom. Parče "belog kolača" koji se prometuje našim prostorima tek je mali deo ukupne evropske prodaje ili tranzita, ali zapadnobalkanske kriminalne grupe su, prema različitim izveštajima, uključene i u posao globalno.\nPRIVLAČENJE PAŽNJE KAO ANOMALIJA U SISTEMU: Vođe Kavačkog klana Radoje Zvicer...\nPrema izveštaju obaveštajne službe kolumbijske policije, evropsko tržište "guta" gotovo 60 odsto kokaina koji dolazi iz Kolumbije, a skoro 70 procenata rasturaju grupe povezane sa kriminalnim grupama Zapadnog Balkana. Iako ovi podaci deluju nerealno, mogu da budu dobar indikator statusa koji su balkanske kriminalne grupe zauzele na kokainskom putu.\nKako se dogodilo da kriminalci sa Zapadnog Balkana uđu u krug najznačajnijih kriminalnih grupa kada je šverc kokaina u pitanju? Nakon mirovnog sporazum sa pobunjeničkom kriminalnom grupom FARK, u Kolumbiji je 2016. godine usledio nagli porast proizvodnje kokaina da bi, prema podacima Kancelarije UN za borbu protiv droge i kriminala, početkom ove decenije samo u Kolumbiji porasla na 950 tona godišnje. Porast proizvodnje, konstantna visoka potražnja uz nizak rizik kao rezultat sveprisutne korupcije na oba kraja švercerskog lanca su stvorile povoljan ambijent za ulazak novih igrača na ovo globalno tržište. S obzirom na veliku količinu rezervi kokaina koja se nagomilala tokom mirovnih pregovora u Kolumbiji, te velikoj proizvodnji, kolumbijski karteli i grupe u Brazilu tražili su nova tržišta i partnere. Grupe sa Zapadnog Balkana su se u pravom trenutku našle na pravom mestu. Paklene devedesete su ih dobro pripremile za ulazak u drugu po veličini industriju svetskog podzemlja.\nKriminalne grupe sa Zapadnog Balkana su izgradile reputaciju da su efikasne, pouzdane i da dobro kontrolišu neophodan faktor straha. Razvili su dobre odnose sa dobavljačima u Latinskoj Americi a i osnažili uticaj u distributivnim mrežama. Mogućnost kupovine neposredno na mestu proizvodnje i direktna prodaja korisnicima u Zapadnoj Evropi omogućila im je, prema izveštaju Globalne inicijative protiv transnacionalnog organizovanog kriminala, kontrolu celokupnog tržišnog lanca. Rezultat je visoka čistoća kokaina, niska cena i relativni monopol na tržištu. Pojedine balkanske kriminalne grupe su do najsitnijih detalja razvile poslovni model "end-to-end" (od kraja do kraja) ne prepuštajući posao posrednicima.\n...i Slobodan Kašćelan\nPostoji nekoliko zabluda koje se u javnosti stvaraju zahvaljujući žestini i brutalnosti sukoba škaljarskog i kavačkog klana. Ove dve grupe nastale su podelom jedinstvene škaljarske kriminalne organizacije koja je trebalo da popuni prazninu u švercu kokaina iz Južne Amerike nakon što je u akciji "Balkanski ratnik" razbijena organizacija Darka Šarića, kojeg su zapadni mediji nazivali i balkanskim "kraljem kokaina". Krvavi talas obračuna koji ne samo da je zapljusnuo Crnu Goru i Srbiju već se preneo i van granica regiona pogrešno ostavlja utisak o snazi ova dva klana, njihovom dosegu, obimu posla koji kontrolišu, a ponajviše o tipičnom "modelu ponašanja" za koji se vezuju surovost, brutalnost i osvetoljubivost. Obračun ova dva kotorska klana više je "greška u sistemu" nego što je dominantan model "poslovanja" na tržištu narkoticima, baš kao što su to bili i nedavni obračuni na rimskom kriminalnom žarištu zbog nezadovoljstva dubokom integracijom albanskih kriminalnih grupa u italijansko podzemlje koje je početkom ovog veka još uvek dominiralo u poslovima šverca kokaina.\nI dok kotorski klanovi podižu stepen destabilizacije ovdašnjih prostora, ostale kriminalne grupe nastavljaju da rade u tišini. Upravo onako kako je i poželjno u globalnoj krijumčarskoj mreži. No, postoji li zaista "balkanska mafija"? Svi podaci do kojih je moguće doći na terenu govore da je to opšti pojam za veći broj nezavisnih grupa koje često sarađuju među sobom, a ne funkcionalni organizam sa jasno definisanom hijerarhijom. "Kvarovi" u tom mehanizmu, poput pomenutog sukoba kotorskih klanova koji remeti poziciju sigurnog tranzita kokaina preko Zapadnog Balkana, jesu smetnja i u globalnoj mreži ti delovi će ubrzo biti zamenjeni. Tim pre što je ovaj region značajno mesto za regrutaciju mafijaške "pešadije" i sigurno mesto za sakrivanje i investiranje ili pranje novca.\nDanas ne postoje "kraljevi" balkanske trgovine kokainom. Umesto toga, balkanski kriminalci sve više primenjuju "model kraudsorsinga" (crowdsourcing) na trgovinu kokainom. Ovaj model, kako se navodi u godišnjem izveštaju EU o tržištu narkoticima iz 2019. godine, podrazumeva pre svega dobru saradnju nezavisnih grupa koje kolektivno ulažu u veoma velike pošiljke. Ove pošiljke se prikupljaju iz više izvora, a trgovci kupuju kokain direktno u Kolumbiji, Dominikanskoj Republici, Ekvadoru, a pre svega u Peruu i Brazilu. Nakon što beli prah stigne u Evropu, "balkanske mafije" razgrađuju pošiljke i prebacuju ih na različita tržišta širom kontinenta. Ukoliko se ovome doda činjenica da su visoka stopa dinamičnosti u kriminalnom miljeu i stalno prilagođavanje promenama na terenu doveli do "tehnološke zrelosti" koja se ogleda, recimo, u korišćenju enkriptovanih mobilnih telefona, pranju novca u kriptovalutama u ofšor zonama ili plaćanja droge bitkoinima, jasno je da krv na ulicama balkanskih gradova nije glavni simptom društva u raljama kriminala. To je još jedan privid koji je stvorio pomenuti sukob klanova. Današnje tržište kokaina se kreće i u sferi digitalne tehnologije, uključujući darknet tržišta, upotrebu društvenih medija i aplikacija za mobilne telefone za oglašavanje i olakšavanje isporuke kokaina potrošačima. Većina regionalnih kriminalnih grupa funkcioniše na diskretan i efikasan način uprkos njihovoj nasilničkoj reputaciji.\nPotpredsednik Vlade Crne Gore i koordinator službi bezbednosti Dritan Abazović potvrdio je početkom sedmice za podgoričke "Vijesti" da su "počeli procesi vezani za šverc cigareta". Naime, prema pisanju podgoričkog dnevnika, Specijalno tužilaštvo i Uprava policije privode kraju istragu šverca cigareta preko luke Bar, koja zauzima značajno mesto na švercerskoj mapi jeftinih belih – "cheap whites".\nStrane marke navodno stižu preko Bara za reeksport, dok se cigarete proizvedene u Crnoj Gori, u Podgorici i Mojkovcu, transportuju iz Bara. Evropska služba za borbu protiv prevara (OLAF) saopštila je da je u akcijama u kojima je ova kancelarija bila uključena tokom prošle godine zaplenjeno skoro 370 miliona ilegalnih cigareta. Trećina ove količine potiče sa Balkana i iz Istočne Evrope (Crna Gora, Belorusija, Ukrajina). Na legalnom tržištu njihova prodaja bi doprinela budžetima država kroz carine, akcize i porez na dodatnu vrednost u iznosu od oko 74 miliona evra.\nPostoje indicije da su pojedine ofšor kompanije aktivne u slobodnoj ekonomskoj zoni u luci Bar, a klanovi "Mojkovac" i "Grand" su navodno najveće grupe umešane u šverc cigareta iz Bara. Pretpostavlja se da postoje bliski kontakti sa važnim ličnostima u vlasti i bezbednosnim službama.\nDosadašnje zaplene govore o poslovnom modelu koji se primenjuje. Naime, cigarete koje se utovaruju u Baru kreću uglavnom prema Libiji, Egiptu, Libanu i na Kipar, ali nikada ne stignu na svoju lokaciju. Prema istrazi OLAF-a, brodovi stižu prazni na odredište, dok cigarete završe na crnom tržištu Evropske unije. Cigarete se ilegalno istovaruju na teritoriji EU ili se pretovaruju na otvorenom moru. U proteklih pet godina presretnuto je osam brodova i konfiskovano gotovo 350 miliona cigareta. Teško je proceniti koliko su realne tvrdnje pojedinih svedoka da se svake godine iz luke Bar prošvercuje 600 kontejnera cigareta i da svaki kontejner vredi oko pola miliona evra. Ali je, s druge strane, gotovo nesporna činjenica da "jeftine bele" čine gotovo trećinu ukupnog prometa cigareta u Crnoj Gori.\nSvakako da je ovo eho posla koji se odvijao između 1994. i 2002. godine, kada je šverc cigareta između Crne Gore i Italije obavljan u industrijskim razmerama. "Državni posao" duvanskog šverca je prema nekim procenama iznosio 700 miliona dolara godišnje, a obavljao se u saradnji sa italijanskim mafijaškim grupama. Ogromna krijumčarska operacija stvorila je ambijent u kojem su lokalne kriminalne mreže osnažile, a njihove međunarodne veze otvorile vrata za dalje širenje "biznisa" na druge proizvode i usluge na balkanskim švercerskim rutama.\nNekoliko kriminalnih organizacija se par decenija unazad vezuje za prostor Zapadnog Balkana. Među najozloglašenijima je kartel Tito i Dino koji predvodi Edin Gačanin, a deluje u Holandiji. Danas ta grupa ima bliske veze sa kolumbijskim i peruanskim kartelima. Gačanin trenutno živi u Dubaiju, a sumnja se da su blisko povezani sa holandsko-marokanskim, italijanskim i irskim grupama. Neki ih nazivaju "superkartelom" koji godišnje prošvercuje 30 tona kokaina preko luka Roterdam i Antverpen.\nIako se smatra da je Šarićeva grupa bila među najsnažnijim na Balkanu, da je organizovala dve velike pošiljke kokaina godišnje i da su bili u stanju da kolumbijskim kriminalnim organizacijama nekoliko tona kokaina plate u kešu, prema istraživanju novinara KRIK-a jedna druga grupa je možda najozbiljniji igrač na kokainskom tržištu. Reč je o grupi Amerika koja je navodno nastala devedesetih u Beogradu i specijalizovala se za logistiku i transport kokaina između Kolumbije, Severne Amerike i Evrope. Grupu predvodi Mile Miljanić. U aprilu 2019, u Beogradu je uhapšen navodno važan pripadnik klana Amerika, Veselin Raičević.\nGrupa Sretena Jocića, alijas Joce Ams-terdama, deluje na Zapadnom Balkanu, u Holandiji, Bugarskoj, Austriji, Turskoj i Nemačkoj. Smatra se da stoji iza organizovanja velikih pošiljki kokaina iz Kolumbije i sa Kariba, posebno na Arubi. Valja podsetiti da je u martu ove godine sud na Arubi izrekao kazne od 9 do 15 godina za jedanaest crnogorskih državljana, članovima posade broda Aressa na kojem je pronađeno pet tona kokaina. Poznavaoci smatraju da je uprkos hapšenju prvog čoveka ova organizacija nastavila nesmetano da radi, pre svega zbog inovativne organizacione šeme u kojoj taktičke operacije nadgledaju vođe manjih grupa i široko rasprostranjena mreža dobro organizovanih timova bez jasne povezanosti, ali uz čvrsto strateško vođstvo lidera.\nU istraživačkim krugovima se pominje i prisustvo beranskog klana, koji se uglavnom bavi trgovinom drogom, posebno krijumčarenjem kokaina iz Venecuele i Kolumbije. Vrlo se malo zna o grupi, i nije poznato da li je još uvek aktivna niti da li je i u kojoj meri bila povezana sa klanom Darka Šarića.\nKada se pominje uloga grupa sa Zapadnog Balkana, u koje svakako treba uključiti i nekoliko snažnih albanskih grupa organizovanog kriminala koje su se našle u ulozi ključnih distributera između latinoameričkih kartela i italijanskih mafijaških grupa, treba skrenuti pažnju na podatak da su u "fazi transporta" crnogorski mornari, voljno ili nevoljno, zauzeli važnu ulogu. Procenjuje se da blizu 7000 crnogorskih mornara radi za svetske pomorske kompanije, a čitav je niz slučajeva u kojima su se našli u centru događaja vezanih za pokušaj šverca i zaplenu velikih količina kokaina. Pored pomenutog slučaja na Arubi, nepotpuni niz čine hapšenje pet crnogorskih mornara 2015. godine za drogu bačenu sa teretnog broda kraj obale Španije i osuda crnogorskog državljanina godinu dana kasnije za "bacanje" 261 kilograma kokaina sa teretnog broda u blizini holandske obale. Četiri crnogorska mornara uhapšena su u Filadelfiji u junu 2019. godine zbog učešća u trgovini skoro 20 tona kokaina iz Latinske Amerike, a marta 2020. godine crnogorski član posade uhapšen je prilikom zaplene 500 kilograma kokaina u Hamburgu na teretnom brodu "Budva". Otvoreno je pitanje koliko su ovi ljudi deo organizacije, a koliko deo kraudsorsinga ili, što nije redak slučaj, ucenjeni pojedinci.\nOsim Bara i Kotora, koji se smatraju važnim kriminalnim žarištima za ulazak droge na Balkan, u tranzitu se važnim tačkama smatraju Nikšić i Rožaje. Nikšić je kao krijumčarsko žarište zauzeo ključnu poziciju tokom rata u Bosni, a osvojene rute ondašnji klanovi i danas kontrolišu. Ovaj grad je centar za operacije takozvanog kvartaškog klana koji ima veze sa kriminalnim klanovima na crnogorskoj obali. S druge strane, Rožaje je smešteno na putu za Peć i Novi Pazar, i smatra se ključnom tačkom za šverc droge. U oktobru 2014. godine vođa grupe "Rožaje" Safet Kalić uhapšen je u Austriji. Optužen je za pranje 7,7 miliona evra. Porodica Kalić je kasnije oslobođena i obeštećena u Crnoj Gori, dok se u Nemačkoj još uvek vodi poseban proces protiv njega. Zanimljivo je da cena kokaina u tranzitu raste sa opasnostima i rizicima koji se stvaraju na samim rutama.\nUprkos značajnim operativnim troškovima, organizovani kriminal i nelegalna tržišta generišu milijarde evra svake godine koji se kanališu u inostranstvo, peru u lokalnim ekonomijama ili reinvestiraju u druge kriminalne aktivnosti. Činjenica da su zapadnobalkanski klanovi zauzeli značajnu poziciju u ovoj globalnoj trgovini van je svake sumnje da su na putu da postanu i važan činilac u segmentu pranja novca. Ako ste pomislili da se na Balkanu gradi preko stvarnih zahteva tržišta, u pravu ste. Građevinarstvo je jedna od glavnih industrija za pranje novca na ovim prostorima.


Superliga se nastavlja 29. maja - SRPSKI POSLOVNI IMENIK\nVESTI SPORT Superliga se nastavlja 29. maja\nPrve tri utakmice 27. kola Linglong Superlige igraće se u petak 29. maja i poslije dva mjeseca pauze fudbal se vraća na stadione Srbije, objavio je Fudbalski savez Srbije. Ostale utakmice igraće se u subotu i nedelju, na stadionima neće biti publike, a na terenima će se primjenjivati posebna pravila ponašanja učesnika.\nPrve utakmice u nastavku sezone igraće se u Inđiji, Novom Sadu i u Beogradu na Banjici, gdje će Rad u večernjem terminu dočekati Crvenu zvezdu. Ukoliko trijumfuje, Zvezda će obezbijediti osvajanje nove šampionske titule, pa će ta utakmica biti u centru pažnje.\nPoslije dva mjeseca pauze, na sastanku sa klubovima donesena je odluka da se Linglong Superliga nastavi bez igranja plej-ofa i plej- auta.\n15:00 Inđija – Spartak\n17:00 Vojvodina – Čukarički\n19:30 Rad – Crvena zveda\n15:00 Radnik – Proleter\n17:30 Partizan – Mladost\n19:30 Napredak – Radnički\n17:30 TSC- Јavor Matis\nPrethodni tekstUkinut policijski čas u Republici Srpskoj\nSledeći tekstZemljotres jačine 4.9 stepeni pogodio ostrvo Vankuver


Gradski odbor SNSD-a: Potvrđena ogromna podrška Ćoriću\nGradski odbora SNSD Bijeljina večeras je potvrdio ogromnu podršku predsjedniku Nedeljku Ćoriću da i dalje ostane na čelu ovog stranačkog odbora.\nMićić: Medijski komentari o zagađenju u gradu predimenzionirani\nMićić sa Viškovićem i Dodikom o podršci Vlade projektima u Bijeljini\nU Bijeljini otvorene renovirane prostorije Zavoda za zapošljavanje\nĆorić je na sjednici Gradskog odbora zatražio od članstva da glasaju o povjerenju rukovodstvu stranke u gradu i dobio 81 glas podrške, dok je protiv bilo šest.\n"S obzirom na to da se posljednjih dana od nekih članova Gradskog odbora i u javnosti vršio pritisak na ovo rukovodstvo, na početku sjednice predložio sam da se o povjerenju izjasni Gradski odbor koji nam je sa 81 glasom za i šest protiv dao potpuni legitimitet", rekao je Ćorić Srni.\nOn je rekao da je tročasovna sjednica protekla u radnoj atmosferi i da je donesen čitav set zaključaka koji se odnose na poboljšanje života građana u Bijeljini, te iznesene ideje koje će biti realizovane zakonskim aktima i mjerama Vlade Republike Srpske.\nKao jedan od zaključaka Ćorić je najavio reorganizaciju mjesnih organizacija SNSD u Bijeljini kako bi se stranka adekvatno pripremila za lokalne izbore na kojim je uspjeh imperativ.\n"Na osnovu rezultata istraživanja, koje je radila suprotna strana, znamo da je danas SNSD u Bijeljini vodeća politička struktura, a time ima i određenu odgovornost, posebno mi koji smo izabrani nosioci funkcija", istakao je Ćorić.\nOn kaže da ga raduje što se i na večerašnjoj sjednici Gradskog odbora SNSD Bijeljina potvrdilo da je za ovu stranku opšti interes iznad bilo čijeg ličnog.\n"Neki od zaključaka tiču se i konkretnih rješenja po pitanju određenih preduzeća i naš je zahtjev da sjedište budućeg preduzeća za snabdijevanje `Elektroprivrede Republike Srpske` bude u Bijeljini. Smatramo da ovaj grad ima kapacitete, resurse i potreban kadar koji bi upravljao tim preduzećem", naveo je Ćorić.\nPrema njegovim riječima, sav izabrani i imenovani kadar iz bijeljinskog Gradskog odbora SNSD treba da značajno poboljša svoje aktivnosti i učešće na funkcijama.\n"Na sljedećoj sjednici Gradskog odbora SNSD Bijeljina razmatraćemo izvještaje o radu svih naših direktora javnih preduzeća i rukovodilaca, a svi oni koji ne budu svojim rezultatima zadovoljili i opravdali legitimitet koji im je dao Gradski odbor neće moći ostati na tim pozicijama", najavio je Ćorić.\nOn je istakao da je to i stav predsjednika Vlade Republike Srpske i SNSD uopšte.\n"Mi želimo da naš kadar svojim odnosom prema radu i uopšte na svojim radnim zadacima i obavezama postiže najbolje rezultate. Smatramo da je ovaj gradski odbor vodio dobru kadrovsku politiku", ocijenio je Ćorić.\nPrema njegovim riječima, za sve koje je podržao Gradski odbor SNSD ispostavilo se da su kompetentni za povjerene funkcije.\n"Moje je zadovoljstvo da su ti ljudi danas najuspješniji u svojim oblastima u Republici Srpskoj i mi imamo čime da se pohvalimo", dodao je on.Ćorić je kao primjer naveo Fond za penzijsko i invalidsko osiguranje za koji je rekao da bilježi odlične rezultate, "Elektro-Bijeljinu", koja je zadnje dvije godine postizala najbolje rezultate, Kazneno-popravni zavod Bijeljina, koji je proglašen za najbolji u Republici Srpskoj.\n"Ima puno ustanova kojima upravljamo, gdje ostvarujemo odlične rezultate. Na funkcijama će ostati samo oni koji mogu da se nose sa izazovima, upravljaju preduzećima, ostvaruju pozitivne rezultate i prihode, te da investiraju u neke nove projekte i otvaraju nova radna mjesta", poručio je Ćorić.\nZmije mogući izvor koronavirusa,...\nNemci ne znaju šta će sa dizelaš...\nLjudi se otimaju za hranu u Vuha...\nZmije mogući izvor koronavirusa, tri kine...


"Nasa Borba" - "Oficiri Vojske Jugoslavije prodaju oruzje OVK"\nIZJAVA IBRAHIMA KELJMENDIJA, PREDSEDNIKA UDRUZENJA ALBANACA U NEMACKOJ\n“Oficiri Vojske Jugoslavije prodaju oruzje OVK"\nSrpski oficiri imaju “niske plate i spremni su da zloupotrebe svoju moc", izjavio Keljmendi na prvom programu ARD, priznavsi a se novac za naoruzanje OVK prikuplja u Nemackoj\nBon, Beta. - Predsednik Demokratskog udruzenja Albanaca u Nemackoj (DVAD) Ibrahim Keljmendi izjavio je da oficiri Vojske Jugoslavije (VJ) prodaju oruzje Oslobodilackoj vojsci Kosova (OVK), javila je juce nemacka agencija DPA. Keljmendi je za televizijski magazin “Fakt" na prvom programu nemacke televizije ARD, izjavio da srpski oficiri imaju “niske plate i da su spremni da zloupotrebe svoju moc i prodaju oruzje OVK". Keljmendi je dodao da se novac iz dobrovoljnih priloga skupljenih u Nemackoj, koristi za kupovinu oruzja koje koristi OVK, a prema navodima DPA, Keljmendi je organizator te akcije u Nemackoj.\nPredsednik DVAD-a je pre samo nedelju dana u intervjuu za minhenski list “Ziddojce cajtung" opovrgavao da se iz tih fondova, odnosno od novca kosovskih Albanaca koji zive u Nemackoj, kupuje oruzje za OVK. Prema pisanju nemackog lista “Berliner cajtung" u izdanju od cetvrtka, nemacka savezna vlada je vec nalozila da se preispitaju kretanja novca na bankovnim racunima albanskih udruzenja u Nemackoj. List objasnjava da nemacke vlasti polaze od pretpostavke da OVK svoju borbu najvecim delom finansira iz priloga izbeglica i emigranata sa Kosova koji zive u zapadnoj Evropi.\nPortparol nemackog Ministarstva inostranih poslova Martin Erdman rekao je za “Berliner cajtung" da to ministarstvo zna da se od 400.000 Albanaca koji zive u Nemackoj, novcani prilozi prikupljaju i na prinudan nacin. Nemacki mediji su od pocetka sukoba na Kosovu vise puta izvestavali da Bujar Bukosi koji kao lekar i predsednik “kosovske vlade" u egzilu zivi u Nemackoj, vazi za jednog od glavnih sakupljaca novca na Zapadu. “Ako mozemo da dokazemo da udruzenja kosovskih Albanaca novcem iz priloga kupuju oruzje, onda bi moralo da se posegne za zabranom na osnovu nemackog zakona o udruzivanju u udruzenja", rekao je Erdman “Berliner cajtungu".\nErdman je jos rekao i da je izuzetno tesko da se dokazu takve aktivnosti albanskih udruzenja u Nemackoj i dodao da ce nemacka drzava sa svoje strane uciniti sve da se (kosovski) sukob ne podgreva od strane Albanaca koji zive u Nemackoj.


Britanci mogu probati kebab s piletinom mariniranom u Nutelli\nBritanski restoran Kabab i dostavljačka kompanija Deliveroo su ponudili specijalno jelo povodom Svjetskog dana Nutelle.\nLjubitelji čokoladnog namaza s lješnjacima će 5. februara proslaviti Svjetski dan Nutelle, a restoran Kabab u saradnji s kompanijom Deliveroo nudi Nutella Kebab specijalno za ovu priliku. Kebab će biti u prodaji do kraja sedmice, a između ostalog se sastoji od piletine marinirane u Nutelli šest sati nakon čega se meso peče do savršenstva.\nPiletina se također začinjena kuminom, paprikom i svježim sokom limuna.\n"Svjetski dan Nutelle postaje jedan od najvećih dana u kalendaru hrane. Sviđa nam se svaki izgovor da smislimo neko čudno jelo. Deliveroo želi Britancima omogućiti da probaju svu hranu koju požele, nikog ne osuđujemo", izjavio je Joe Groves i kompanije Deliveroo.\nMi u restoranu Kabab smo fleksibilni kada je riječ o okusima i volimo eksperimentisati, a kada je Deliveroo spomenuo Svjetski dan Nutelle, nije nas trebalo puno uvjeravati", kazao je Phil Hinitt iz restorana Kabab.\nMERIDIANBET: Utorak Lige šampiona, sa 20 KM


IZNENAĐUJUĆA ODLUKA: Mandžukić objavio - Završena karijera jednog od najboljih napadača Hrvatske\nJedan od najboljih hrvatskih fudbalera ikad Mario Mandžukić objavio je danas kraj igračke karijere.\nMandžukić, koji ima 35 godina, oprostio se emotivnim pismom upućenim malom Mariju u trenutku kada počinje da igra fudbal.\nNekadašnji golgeter Dinama, Zagreba, Marsonije, Volfsburga, Bajerna, Atletika, Juventusa, Al Dahlija i Milana osvojio je tokom karijere 24 trofeja, uključujući i Ligu šampiona 2013. godine sa Bavarcima.\nZa Hrvatsku je odigrao 89 utakmica, postigao 33 gola i biko jedan od najzaslužnijih za istorijski plasman u finale Mundijala u Rusiji 2018. godine.\nPOVRATAK NA MESTO USPEHA: Božović opet na klupi Arsenala iz Tule\n03. 09. 2021. u 14:17\nfudbal Mario Mandžukić Fudbalska reprezentacija Hrvatske reprezentativni fudbal\n09:55 ULICA KRALJICI DRAGI: Predlog da supruga kralja Aleksandra Obrenovića dobije obeležje\n09:55 MALJOKOVIĆU ŽIVOTNO PRIZNANJE: Mnogo emocija na dodeli muzičkih nagrada GODUM


PARTIZAN - FABRIKA TALENATA: Stanojević brusi 14 bisera | Novosti.RS\nCrno-beli su konstatno u vrhu sa holandskim Ajaksom, a najnovija istraživanja Internacionalnog centra za sportske studije (CIES) pokazuju da se ovaj klub visoko kotira u Evropi po broju igrača licenciranih za ovu sezonu, koji su ponikli u školi u "Zemunelu".\nOLIMPIJAKOS PRATI JOVIĆA\nTALENAT Nemanja Jović/FOTO: M. Vukadinović\nOLIMPIJAKOS ovog leta vraća u svoje redove Svetozara Markovića, koji je imao odličnu sezonu u redovima crno-belih, a prema pisanju grčkog lista "Fos", atinski crveno-beli pomno prate razvoj 19-godišnjeg Nemanje Jovića.\nGrci ne navode da se trenutno bilo šta dešava na realizaciji transfera, a činjenica da je mlađani vezista u tefteru sportskog sektora Olimpijakosa ukazuje na to da bi uskoro mogli da uslede i konkretniji potezi.\nSARADNJA BEOGRADSKIH I TORINSKIH CRNO-BELIH: Juventus nudi šestoricu igrača Partizanu\n11. 05. 2021. u 21:00\nStrateg "valjka" Aleksandar Stanojević, tako, trenutno računa na čak 14 igrača koji su ponikli u Partizanu, što je dovoljno za deobu 13. mesta na Starom kontinentu, ali i za prvo mesto kada je reč o srpskim superligašima. Na vrhu su češka Sigma, francuski St. Etjen i španski Real Sosijedad sa 16 igrača, a zanimljivo je da Mančester junajted i Liverpul imaju samo jednog fudbalera manje trenutno koji je prve fudbalske korake učio na "Old Trafordu", odnosno "Enfildu".\nKada su srpske prilike u pitanju, odmah ispod Partizana je Rad, u čijim redovima se trenutno nalazi 13 fudbalera poniklih na Banjici. Slede Čukarički i Mačva sa po 11, dok Vojvodina i Mladost iz Lučana računaju na deset takvih igrača. Zanimljivo je da je aktuelni šampion Srbije Crvena zvezda tek na 12. mestu sa svega pet fudbalera, a na samom dnu je Proleter iz Novog Sada koji nema u igračkom kadru nikoga ko se za početak karijere opredelio u ovom klubu.\n1. Partizan 14\n2. Rad 13\n3. Čukarički 11\n4. Mačva 11\n5. Vojvodina 10\n6. Mladost 10\n7. Spartak 9\n8. Napredak 7\n9. Radnički 6\n10. Voždovac 6\n11. Bačka 6\n12. C. zvezda 5\n13. Novi Pazar 5\n15. Javor 2\n16. Radnik 2\n17. Inđija 2\n18. Zlatibor 1\n19. TSC 1\n20. Proleter 0\nPartizan predvode Jović, Stevanović, Pavlović, Štulić... koji već uveliko imaju pristojnu minutažu kod trenera Stanojevića. S druge strane Topčiderskog brda, trener Dejan Stanković se oslanja na umešnost Gavrića, Nikolića, Erakovića (trenutno povređen)...\nDa podsetimo, Partizan je prilikom jesenje analize "ambasadora" kluba u raznim ligama širom Evrope bio na prvom mestu istraživanja CIES sa čak 85 fudbalera koji su ponikli u "Zemunelu", a igraju na raznim adresama po Starom kontinentu.\nFK Partizan fudbal Sport Aleksandar Stanojević Nemanja Jović Superliga Srbije u fudbalu Mladi igrači\nFUDBALERI Herte ostvarili su važnu pobedu u borbi za opstanak, pošto su savldali prežaljeni Šalke u Gelzenkirhenu sa 2:1 u zaostalom meču 31. kola Bundeslige, a asistent kod drugog pogotka bio je Nemanja Radonjić.\nTRANSFER BOMBE OKO MARAKANE: Zvezda pronašla napadača u Moldeu, a Kolarov sve dalje od crveno-belog dresa\n20. 06. 2021. u 12:51\nREPREZENTATIVAC ITALIJE NA CENI: Juventus poslao prvu ponudu za Lokatelija\nFUDBALSKI klub Juventus ponudio je Sasuolu 30 miliona evra i svog igrača Radua Dragušina, za transfer Manuela Lokatelija.\n20. 06. 2021. u 12:31\nENGLEZI spremno dočekuju najbolje tenisere sveta koji se vraćaju na nezvanično svetsko prvenstvo na travnatim terenima Vimbldona, nakon što su prošle godine bili prinuđeni da ga preskoče zbog problema sa koronavirusom u celom svetu.\nSvetski teniser broj jedan uživa u svom boravku u Španiji gde je imao prilike da odigra egzibicione mečeve na centralnom terenu Kluba Santa Posa.\nVUČIĆ O DOLASKU OBRADOVIĆA U PARTIZAN: Evo šta kaže predsednik Srbije o potencijalnoj transfer bombi u Humskoj\nNAVODNI dolazak Željka Obradovića u Partizan je odjeknulo poput bombe u srpskim medijima.


Pregovori sa MMF oko pomoći\nPakistanski dečak čeka u redu za hranu, 23. avgust 2010\nZvaničnici u Pakistanu pregovaraju sa Međunarodnim monetarnim fondom kako bi obezbedili kreditni paket od 11 milijardi dolara namenjen saniranju katastrofalnih posledica nastalih posle poplava u toj zemlji.\nPrema poslednjim podacima čak 16 miliona ljudi je pogođeno poplavama u Pakistanu.\nMasood Ahmed, regionalni direktor MMF-a izjavio je za BBC da ta organizacija želi da pronađe najbolji način da pomogne Pakistanu u ovoj teškoj fazi.\nPakistanski premijer Yousuf Raza Gilani je, u iščekivanju rezultata razgovora sa MMF-om, saopštio da su trenutno hitno potrebni paketi sa medicinskom pomoći i lekovima.\nUjedinjene nacije (UN) saopštile su da je situacija u Pakistanu kritična nakon velikih poplava koje su pogodile tu zemlju.\nPomoć sporo stiže u Pakistan\nPoplave se šire ka jugu zemlje i svakim danom desetine hiljada ljudi ostaje bez krova nad glavom, objavio je BBC. UN procenjuju da je broj ljudi kojima je neophodno najosnovnije sklonište porastao sa dva na šest miliona.\nOve nedelje navršiće se punih mesec dana otkako su počele poplave, a UN navode da, uprkos tome što je prikupila 70 odsto novca koji joj je potreban za humanitarnu operaciju, i dalje postoji ogroman broj ljudi kojima je potrebna pomoć.\nPakistanska vlada ranije je procenila da će cena rekonstrukcije premašiti 15 milijardi dolara.\nUN su kritikovale međunarodnu zajednicu zbog načina na koji je reagovala na dešavanja u Pakistanu.\nLuis Žorž Arseno, direktor Programa za Hitne slučajeve UNICEF-a, rekao je da je prosto neverovatno do koje je mjere izostala pomoć ugroženom stanovništvu Pakistana imajući u vidu, kako je rekao, da je riječ o ubedljivo najvećoj humanitarnoj krizi u posljednjih nekoliko decenija.\nMark Ward, vršilac dužnosti ditrektora USAID-ove kancelarije za pomoć pri nepogodama izjavio je da ipak pristižu neke povoljnije vesti sa severa zemlje.\n"Imamo informacije da se neku ljudi vraćaju kući”, kaže Ward i dodaje da je pijaća voda i dalje najveći problem.\n“Obezbediti čistu vodu je možda i naš najveći prioritet u ovom trenutku”, kaže on.


Trener Aleksandar Stanojević je tokom priprema bio pun reči hvale za iskusnog defanzivca, davane su mu podjednake šanse kao i Miljkoviću da zauzme mesto u startnoj postavi od početka sezone, ali se pojavio problem sa kartonima koji datira još iz 2014. kada je u dresu Vojvodine zaradio suspenziju u dvomeču protiv Trnave.\n- Stvarno sam baksuz, pre sedam godina sam kažnjen sa dve utakmice neigranja u Evropi i eto, potrefilo se da kaznu odradim baš protiv Slovaka. Dosta je bilo, srećan sam što je baksuzluk iza mene i što smo prošli i nadam se da mi se ovako nešto više nikada neće desiti - podsetio se Živković na ono što ga je "prikočilo" u novoj sezoni.\nPovreda standardnog desnog beka i kazna koju je Živković zaradio u dresu Vojvodine primorala je Stanojevića da u Dunajskoj Stredi na tu poziciju stavi Aleksandra Lutovca kome to nije prirodna pozicija.\n- Miljković se nažalost povredio, nije mogao u Slovačku, ja nisam mogao zbog kartona, ali Lutovac je odradio bez problema iako nije njegova prirodna pozicija. Ja sam za to vreme u Beogradu trenirao kako bih nadoknadio propušteno. Znate, bek se navikne na svoju aut liniju, kada pređeš na drugu stranu malo je drugačije, ali što se mora nije teško. Spreman sam, jedva čekam da istrčim na teren - zaključio je Živković.\nSUTRA ŽREB U NIONU\nU PARTIZANU će sutra (14) sa pažnjom ispratiti žreb plej-ofa Lige konferencija gde ga po svim parametrima očekuju lakši rivali ukoliko uspe da eliminiše ruski Soči. U podgrupi crno-belih se nalaze pobednici mečeva Rapid (Austrija) - Anortozis (Kipar), Tobol (Kazahstan) - Žilina (Slovačka), Santa Klara (Portugalija) - Olimpija (Slovenija), Dinamo Batumi (Gruzija) - Sivas (Turska) i Trabzon (Turska) - Molde (Norveška).\nIskusni defanzivac je ove sezone odigrao samo poslednja četiri minuta prvenstvenog meča protiv Vojvodine u Novom Sadu, dok je u polusezoni u kojoj je iz Voždovca stigao u Partizan upisao pet utakmica u Superligi, od čega je na četiri proveo na terenu svih 90 minuta.\nFK Partizan Marko Živković FK Soči Kvalifikacije za Ligu konferencija fudbal


EKSKLUZIVNO OTKRIĆE: Izvršitelj prodaje porodičnu zgradu našeg proslavljenog fudbalera! - Zrenjaninski\nZRENJANIN – Privatni izvršitelj Dragan Nikolić zakazao je za 10. februar prodaju porodične stambene zgrade u vlasništvu proslavljenog fudbalera, bivšeg igrača Lacija, Real Sosijedada i Olimpijakosa, Darka Kovačevića.\nObjekat u vlasništvu našeg proslavljenog fudbalera\nKovačević je bio i član reprezentacije na Svetskom prvenstvu 1998. i na Evropskom, 2000. godine.\nPorodična stambena zgrada u vlasništvu je Kovačevića 1/1, i nalazi se u Ulici cara Dušana 2. Zgrada je procenjena na 13.761.398 dinara, a s obzirom na to da je u pitanju prva prodaja, početna cena iznosiće 60 procenata od procenjene vrednosti.\nTužbu za izvršenje protiv Kovačevića podnela je Euro banka. Kako nezvanično sazanjemo, pregovori sa bankom oko izmirenja duga nisu uspeli, tako da će banka pokušati da se namiri prodajom kuće.\nDarko Kovačević u crno – belom dresu\nUpućeni u zrenjaninsko tržište nekretnina sumnjaju da se porodična stambena zgrada može prodati po ceni od oko 65 hiljada evra, jer je to za Zrenjanin skupo. Hoće li biti zaintresovanih, ipak, treba sačekati 10. februar.\nZanimljivost za kraj: Euro banka koja sada preko privatnog izvršitelja pokušava da namiri svoje potraživanje, donedavno je bila smeštena u zgradi koja je sada ponuđena na prodaju.\nTagoviDarko Kovačević Dragan Nikolić Euro banka fudbaler izvršitelj


U prodaji kultni roman “Čizmaši” – Bookvar\nU prodaji kultni roman “Čizmaši”\n„Čizmaši“ Dragoslava Mihailovića je, spolja gledano, roman o vojsci.\nŽika Kurjak, niži oficir stare jugoslovenske vojske, glavni je njegov junak i narator koji uverljivo, dijalekatski obojeno, pripoveda svoje tragikomične životne i sudbinske lomove. Tako je ovaj roman lika, sa elementima pikarskog romana, zapravo konstituisan kao uzbudljiva i potresna priča o tragici jedne sudbine i, posredno, propasti jedne države u burnom istorijskom vremenu između dva svetska rata. Sećajući se svojih avantura, i pripovedajući o njima sa dna života, iz duševne bolnice, pogružen i slomljen, paradoksalni junak romana „Čizmaši“, u završnici, bolno otrežnjujuće uviđa da „grđi od čoveka je, opet, jedino čovek“. I tako ukazuje na činjenicu i potrebu da se o sudbini čoveka pojedinca zahvaćenog maticom istorijske tragike, pripoveda bez patetike, jednostavno i životno, odnosno izrazito uverljivo.\nDragoslav Mihailović napisao je potresnu priču o ličnom stradanju, razaranju nacije i propasti kraljevine Jugoslavije.\nAntologijski roman „Čizmaši“ najvećeg živog srpskog pisca i velikana srpske književnosti druge polovine XX veka ovenčan je Ninovom nagradom.\n„Dokumenti su u ovom romanu vešto i razložno pomešani s narativnim štivom. Čitajući ih, uviđamo kopču s današnjim vremenom, vidimo koliko se sudbina srpskog naroda neprestano ponavlja.“ Srba Ignjatović


Prag zbog korone možda ponovo ukine naplatu parkiranja - Auto Republika\nMinistar spoljnih poslova Tomaš Petríček u vlade Češke Republike je izrazio želju da se u prestonici države obustavi naplata parkiranja za vreme trajanja pandemije novog korona virusa. U ranije danas objavljenom saopštenju za štampu, naveo je da će insistirati na tome kod kolege iz Ministarstva transporta Karela Havličeka. Inače, identična mera je već bila na snazi tokom prolećne drame s kovidom, pa je u Pragu bio dozvoljen besplatan parking od 16. marta do 28. aprila.\nPredlagač Petríček, je svoju želju obrazložio činjenicom da ljudi ne izlaze iz svojih domova u doba pandemije bez preke potrebe, pa da se tako lični automobili koriste samo u slučaju neophodnosti. “Većinu vremena koje ljudi provode u saobraćaju, to čine iz potrebe da obezbede namirnice za život najmilijih. Besmisleno je ljudima dodatno otežavati ionako mučnu situaciju. Predlažem da Prag digne ruke od naplate parkinga u ovom periodu,” rekao je on.\nMinistar je dalje elaborirao predlog tako što je naveo da se tokom proleća, mera pokazala delotvornom i da nije dovela do nekih neočekivanih poteškoća u saobraćaju. “Broj automobila, kao i broj putnika u javnom prevozu je značajno opao, pa verujem da je ovo dobar simbolički korak kako bi se podržalo odgovorno ponašanje tokom pandemije, a što sve zajedno može dovesti jedino do pozitivnih pomaka,” kaže Petríček.\nTrajanje vanrednog stanja u Češkoj tokom prolećnog udara korone je navedeno u ranijem tekstu, dok je nova sekvenca vanrednog stanja u ovoj prijateljskoj zemlji na snazi od 5. oktobra do 20. novembra. Kako bi se anti-pandemijske mere održale na snazi, svi su izgledi da će vanredno stanje biti produženo i nakon tog datuma, a nagađa se da bi ono moglo potrajati sve do katoličkog Božića, odnosno do 24. decembra.\nGradska skupština Praga je sredinom oktobra izdala saopštenje u kom je navedeno da se neće menjati režim parkiranja u prestonici, barem ne u tom trenutku, jer redovan život tada nije bio u potpunosti zaustavljen. Gradski oci su naveli da je gradski budžet tokom prolećne velikodušne akcije ostao tanji za 5,25 miliona evra.\ntags: koronavirus parking zone parkiranje u Pragu saobraćaj u Pragu\nprevious Rumunska policija menja Volkswagen Passat za Daciju Logan\nnext Poslednja Fordova limuzina sišla sa proizvodne trake u SAD\nЕх кад би се наши градски оци на челу са омнипотентним бруцошем угледали на уређење саобраћаја и паркирања у Прагу


"Blic fondacija" obezbedila dom još jednoj porodici | odgovornoposlovanje.rs\n“Blic fondacija” obezbedila dom još jednoj porodici\nBeograd, 18. april 2017. “Blic fondacija” obezbedila je još jednoj porodici novu kuću. U aprilu se u novu kuću od 80 kvadrata uselila devetočlana porodica iz Kličevca kod Požarevca.\n“Ovo je četvrta porodica koja je useljena u potpuno novi dom, a time je ukupno 20 dece dobilo šansu za lepše i srećnije detinjstvo. Sada nastavljamo dalje” – rekla je izvršna direktorka “Blic fondacije” Ljiljana Knežević.\nRekordna uskršnja donacija Banci hrane


Juče su Veliku salu Opštine Gornji Milanovac do kraja ispunili naši mladi sugrađani – pobednici već samim učestvovanjem u opštinskom krosu "Za srećnije detinjstvo".\nPod ovogodišnjim sloganom "Imamo cilj - da dođemo na start", na opštinskom krosu, koji je održan 03. oktobra 2015. godine, učestvovalo je, po kategorijama, po deset prvoplasiranih učenika iz svih razreda osnovnih i srednjih škola sa teritorije naše opštine. Pored ove takmičarske, organizovana je i revijalna trka za predškolce u kojoj je trčalo oko sto mališana.\nPredsednik opštine Milisav Mirković sa zadovoljstvom je čestitao svim učesnicima i uručio medalje, diplome i nagrade prvoplasiranim takmičarima u svim kategorijama. On je istakao da zajedništvo i humanost koju su pokazali ovi mladi ljudi predstavljaju najveće bogatstvo i zalog za budućnost naše opštine.\nProdajom učeničkih brojeva u školama po simboličnoj ceni od 50 dinara prikupljena su sredstva od oko 100.000 dinara, koja su uplaćena u Fond Crvenog Krsta za bolesno dete. Ovu humanu akciju podržala je Opština Gornji Milanovac, a organizovali su je zajedničkim snagama Crveni krst Gornji Milanovac, Sportski savez opštine i Atletski klub Takovo.\nRezultate krosa možete preuzeti na linku ispod


Politički i vojni stručnjak Franc Klintsevič objasnio je zašto ni Sjedinjene Države ni bilo koja druga zemlja nikada neće moći da razgovaraju sa Rusijom sa pozicije sile.\nKlincevič je komentarisao izjavu pres-sekretara predsednika Ruske Federacije Dmitrija Peskova, koji je u velikom intervjuu posebno rekao da ruski predsednik Vladimir Putin neće dozvoliti Sjedinjenim Državama ili bilo kojoj drugoj zemlji da razgovara sa Moskvom sa pozicije sile.\n- Amerikanci sada ponavljaju kao mantru da će, kažu, sa svima razgovarati iz pozicije sile. Ni (ruski predsednik Vladimir) Putin, ni bilo ko drugi iz ruskog rukovodstva neće dozvoliti da Amerikanci ili bilo ko drugi tako razgovara sa nama. To ne dolazi u obzir - naglasio je Peskov u intervjuu dopisniku lista Argumenti i Fakti.\nKlincevič je primetio da Rusija danas, ne samo moralno, već i vojno nadmašuje svoje potencijalne protivnike.\nŠTA PUTIN VOLI DA ČITA I GLEDA NA TELEVIZIJI? Peskov otkrio detalje iz privatnog života ruskog predsednika\n30. 03. 2021. u 13:11\n- Izjava predstavnika predsednika Rusije zasniva se na objektivnim podacima. Kao vojni čovek, pre svega, da vas podsetim na izvrsno stanje naših oružanih snaga i odbrambene industrije, kao i celog našeg energetskog bloka. Mogu da govore šta žele o našoj zemlji, ali ceo svet zna da smo uložili u razvoj i modernizaciju naše vojske i da je nivo borbene obuke naših oružanih snaga izuzetno visok.\nVojska, kao i uvek u ruskoj istoriji, ostaje glavni garant našeg suvereniteta: političkog, ekonomskog, državnog. Na osnovu toga, naše rukovodstvo, van svake sumnje, može apsolutno mirno razgovarati sa bilo kojim liderom bilo koje zemlje. Mi ne demonstriramo silu, nikome ne predočavamo zahteve po teritorijalnim pitanjima. Ali Rusija uvek i svuda brani svoje nacionalne interese. Kao vojni čovek i političar mogu sa punim uverenjem da kažem da je to zaista tako - rekao je Klincevič za FAN.\nFranc Klincevič Rusija Dmitrij Peskov Vladimir Putin\nDRAMATIČNI INCIDENT U IRANU: Novi guverner ošamaren dok je držao govor\n24. 10. 2021. u 09:21


Jeftini letovi iz Srbije za Moldaviju - Avionske karte Srbija Moldavija - eSky.ba\nLetovi iz Srbije za Moldaviju\nPretražite letove iz Srbije za Moldaviju\nProvjerite najbolje ponude letova iz Srbije za Moldaviju\nKada rezervisati letove za Moldaviju\nZa rutu iz Srbije za Moldaviju nema direktne veze\n✔ Postoje li posebne ponude za letove iz Srbije za Moldaviju na eSky.ba?\n✔ Mogu li se pobrinuti za osiguranje prilikom rezervacije leta iz Srbije za Moldaviju?\n✔ Ako rezerviram let iz Srbije za Moldaviju, mogu li rezervirati ujedno i smještaj?\n✔ Koje avio-kompanije nude letove iz Srbije za Moldaviju?\nBudite sigurni, da na eSky.ba ponuda letova iz Srbije za Moldaviju uključuje ne samo niskotarifne avio-kompanije, već i one koje su specijalizirane za visoki standard.\nPopularne avio kompanije na ruti Srbija - Moldavija


Brnabić: Ostvareni rezultati fantastični, bolji od očekivanog\nAvgust 02, 2020 13:00\nPremijerka Srbije Ana Brnabić izjavila je danas da su strani investitori pokazali ogromno poverenje u Srbiju u uslovima Kovid krize, da niko od njih nije otkazao ulaganja, i najavila dogovore sa njima o važnim pogonima za našu zemlju već u septembru-oktobru.\nČak 94 odsto privrednika ne očekuju smanjenje zaposlenih\nNavela je da u tom smislu i država ima dodatne programe podrške na kojima se radi, uključujući program "Moja prva plata", dodatne prekvalifikacije, izgradnju regionalnih trening centara umesto centara za obuke, kao i proširenje obuhvata reforme sezonskog zapošljavanja za koju kaže da je dala odlične rezultate u poljoprivredi.\n"Trudimo se da budemo fleksibilni i izađemo u susret i zaposlenima i poslodavcima. Nastavićemo komunikaciju sa privredom i poslovnim asocijacijama", rekla je predsednica Vlade.\n"Time ćemo brže napredovati, ali to zavisi i od oporavka ekonomije EU, pre svih Nemačke i Italije", navela je Brnabić.\n"U drugom kvartalu ove godine mi smo druga najbrže rastuća ekonomija u Evropi, Litvanija je u drugom kvartalu bolja od Srbije, imala je manji pad od 3,1 odsto, mi smo imali pad od 6, 5 odsto, a posle nas je Letonija sa 9,6 odsto...", rekla je premijerka.\n"Nismo imali nijedno otkazivanje stranih direktnih investicija i ohrabruje to da ćemo u septembru i oktobru imati postavljanje kamena temeljca za nove pogone. Svi indikatori pokazuju da ćemo, ako ovako nastavimo, imati dobar rezultat", rekla je Brnabić.\nMali:U ponedeljak dolazi DFC, počinje realizacija sporazuma 22\nOdluka o investiranju u Srbiju bila bi odlična za obe strane 19\nVučić sa predstavnicima Nideka o ulaganju u Srbiju 32\nŠta sve može američki DFC sa 60 milijardi dolara 26\nLjajić: Mini Šengen ekonomski projekat, korist i za Hrvatsku 17


Vođa čečenskih pobunjenika Šamil Basajev ubijen u specijalnoj operaciji u Ingušetiji\nLider čečenskih separatista Ssamil Basajev ubijen je prošle noći u Ingušetiji, ruskoj republici koja se graniči sa Čečenijom, saopštile su ruske vlasti.\n"Noćas je u Ingušetiji bila sprovedena specijalna operacija u kojoj je likvidiran Basajev, i više ekstremista koji su pripremali teroristički napad u Ingušetiji", rekao je šef Federalne službe bezbednosti Nikolaj Patrušev, u susretu sa ruskim predsednikom Vladimirom Putinom.\nOn je kazao da je to bilo moguće zahvaljujući tome šo su se stvorile "operativne pozicije u inostranstvu, pre svega u onim državama gde se sakupljalo oružje i dostavljalo u Rusiju u svrhu terorističkih napada".\nPutin je kazao da je ubistvo Basajeva "zaslužena odmazda" za terorističke napade u Beslanu i Budjenovsku, i "sve terorističke napade u Moskvi", dodajući da će učesnici specijalne operacije biti nagradjeni. Putin je kazao da je pretnja od terorističkih napada i dalje "visoka" i zatražio od Patruševa budnost i odgovarajuće akcije Federalne službe bezbednosti.\nU Sankt Peterburgu se od 15. do 17. jula održava samit Grupe osam industrijski najrazvijenijih zemalja. Detalji specijalne operacije nisu saopšteni. Predstavnici čečenskih pobunjenika nisu zzeleli medjutim, da komentarišu vesti o ubistvu svog vodje.


UEFA u Hrvatskoj testira novi sistem izvođenja penala – mojKontakt portal – Radio Televizija Kontakt\nUEFA na Evropskom U-17 prvenstvu, koje je danas počelo u Hrvatskoj, u drugoj fazi takmičenja testiraće novi sistem izvođenja jedanaesteraca.\nNovi sistem, koji je poznat pod imenom ‘ABBA’, dizajniran je kako bi ravnomjerno rasporedio pritisak na igrače prilikom izvođenja kaznenih udaraca, nakon što utakmice u regularnom dijelu i produžecima završe bez pobjednika, javila je “Hina”.\nStudija UEFA pokazala je da klubovi i reprezentacije koji prvi izvode jedanaesterce imaju 60 odsto izgleda za pobjedu što im daje nepravednu prednost, smatraju u krovnoj fudbalskoj organizaciji ‘Starog kontinenta’. UEFA je analizirala više od hiljadu izvođenja jedanaestaraca od 1970. do 2013. godine.\n“Istraživanje je pokazalo da su igrači koji drugi izvode jedanaesterce pod većim pritiskom, posebno nakon što se odradi prvih pet serija”, poručili su iz UEFA.\nPrema novom sistemu koji će se testirati u Hrvatskoj jedanaesterci će se izvoditi po sistemu “ABBA”.\nPrvi jedanaesterac će izvoditi igrač iz ekipe A, a zatim će iduća dva izvoditi igrači iz ekipe B, pa iduća dva opet iz ekipe A i tako sve dok obje ekipe ne izvedu po pet udaraca. (AB-BA-AB-BA-AB). Istim načinom će se nastaviti i ukoliko nakon prvih pet serija ne bude pobjednika.\nMeđunarodni odbor fudbalskih saveza (IFAB), tijelo koje mora priznati svako pravilo prije njegovog usvajanja, dalo je ”zeleno svjetlo” za ovaj test.\n“Vjerujemo da ABBA može izjednačiti pritisak prilikom izvođenja jedanaesteraca, a sada ćemo to isprobati”, rekao je Stjuart Regan, član IFAB, te izvršni direktor Škotskog fudbalskog saveza.


Vučić: Srbiju čeka najtežih mjesec dana – Minber\nlip. 11, 2015 at 3:27 pm\nPremijer Srbije Aleksandar Vučić izjavio je u četvrtak da se stvari kompliciraju u regiji u svakom pogledu i da Srbija mora odbraniti punu političku stabilnost.\nOn je u Skupštini Srbije rekao novinarima da Srbija ne smije odgovarati na potencijalne provokacije iz regije, prenosi Anadolija.\n“Naše je da svoju snagu pokazujemo, kako je to nekada radio veliki Miloš [Obrenović], mudrošću i strpljenjem, a ne na neki drugi način. Nama su potrebni mir i stabilnost u narednih mesec dana, koji će biti veoma teški”, kazao je Vučić, naglasivši da je za ekonomski napredak potrebno očuvanje političke stabilnosti.\nUpitan o rezoluciji za Srebrenicu, on je naveo da nije dobio nikakav nacrt teksta i zamolio novinare za još malo vremena u vezi satim pitanjem.\nVučić je rekao da taj dokument nije vidio i da bi zato bilo neozbiljno da ga komentira.\n“Ono što nisam video ne mogu da komentarišem. I neću. Bilo bi neozbiljno Moja izjava obavezuje”, kazao je i dodao da bi sve drugo bilo neozbiljno.\nKada bi, kako je rekao, bilo šta izjavio po tom pitanju, onda bi to imalo “svoj uticaj, svoj značaj i svoju važnost”.\n“Voleo bih da su neki konsultovali Srbiju. Do sada me niko ništa o tome nije pitao, a koliko vidim, ni nikog drugog u Srbiji. Zato ne mogu po tom pitanju da se izjašnjavam, ali taj krug koji se pravi je za nas veoma, veoma težak i, nažalost, pomalo opasan”, kazao je premijer.\nPremijer Srbije je zatražio još vremena prije nego što komentira i druga pitanja.\n“I vezano za gospodina [hapšenje ratnog komnadanta Armije Bosne i Hercegovine u Srebrenici Nasera] Orića, i za Srebrenicu, i za naše odnose sa Bošnjacima, sa kojima želimo da imamo najbolje moguće odnose. Mnogo energije, truda, volje i vremena investiraćemo u dobre odnose sa Bošnjacima i od toga nikada nećemo odustati”, poručio je srbijanski premijer.\nOn je istakao da će istima biti kriv “otišao ili ne otišao u Sebrenicu” 11. jula, “uradio nešto ili ne uradio 23. juna u Briselu” i da će se rukovoditi interesima Srbije.\nPodvukao je da te odluke, u kakvom god smislu da budu, neće biti lake za Srbiju te da će, kako je ocijenio, sve teme u vezi s Kosovom tokom nastavka dijaloga u Briselu 23. juna biti teške.\nTrvenja i antagonizmi\n“Narednih mesec dana su najteži za Srbiju i zato je potrebno jedinstvo i države i naroda, potpuno razumevanje. Bez podrške naroda, bez vas, ne možemo ništa da uradimo, zato što je sad potrebno odgovorno ponašanje”, poručio je on, ponovivši da se stvari na Zapadnom Balkanu veoma kompliciraju.\nOn je dodao da nije slučajno rekao da u Makedoniji postoje velika politička previranja na unutrašnjoj političkoj sceni.\n“Govorimo o komplikacijama koje nastaju svuda. Za Bosnu [i Hercegovinu] ste videli šta se dešava, očigledno su sve veća trvenja i veći antagonizmi. Imate Hrvatsku, koja za 5. avgust želi da slavi, a šta da slavi kada mi budemo plakali. Sa svim tim moramo da se suočimo i prevaziđemo. Uz to ćemo i mi, uz Sretenje, da imamo svoj praznik, a to je Vidovdan. Poklopilo nam se da nam budu najteže godišnjice i najteže političke odluke”, zaključio je Vučić.\nOn je u srijedu najavio da će o odlasku u Srebrenicu, rezoluciji u Ujedinjenih naroda o genocisu u Srebrenici, koju je predložila Velika Britanija, kao i o hapšenju Orića govoriti u petak.\nadmin 11 lipnja, 2015\nSirija: Ubijen Amerikanac koji se na strani Kurda borio protiv IDIŠ-a\nSirijski pobunjenici srušili režimski vojni avion


Finansijska pismenost građana Kantona Sarajevo - energis.ba\nRazvojem finansijskog tržišta i širenjem broja finansijskih usluga i proizvoda povećava se i potreba za finansijskom pismenošću građana. Važnost finansijske pismenosti je veoma velika s obzirom na direktne implikacije finansijske pismenosti na načine na koje pojedinci u određenom društvu zarađuju, upravljaju, osiguravaju i troše svoja finansijska sredstva. S makroekonomskog aspekta, finansijska i ekonomska stabilnost zemlje u najvećoj mjeri zavisi o kolektivnom finansijskom blagostanju i nivou finansijske pismenosti građana.\nFinansijska pismenost povećava svijest potrošača o prirodi novca. Osobe koje posjeduju veća znanja o novcu su spretnije u raspolaganju finansijama i maksimiziranju svoje finansijske pozicije i povrata na ulaganja. Nizak nivo finansijskog znanja pojedinaca i rastuća složenost finansijskih proizvoda/usluga mogu rezultirati kreiranjem značajnih troškova za pojedinca, ali i za ukupnu privredu. Svjedoci smo da se u medijima se često provlači teza da su BiH građani finansijski nepismeni, ali takve izjave nisu potkrijepljene empirijskim dokazima. Stoga se predloženim istraživanjem žele (prvi cilj projekta) prikupiti dokazi o statusu finansijske pismenosti građana Kantona Sarajevo, kao i faktori koji na nju utuču. Uz to, (drugi) cilj istraživanja je i da putem diseminacije rezultata podigne opći nivo javne svijesti o potrebi provođenja i testiranja nacionalnog nivoa finansijske pismenosti kao i planiranja finansijske edukacije i povećanja finansijske uključenosti građana.\nZa potrebe projekta planira se provesti prilagođena OECD (Organizacija za ekonomski razvoj i saradnju) anketa na reprezantativnom uzorku (250 do 300 ispitanika dobi od 18 do 65 godina – ciljna grupa). Kako bi se osigurala objektivnost rezultata, pristupit ćemo definiraju adekvatnog uzorka pri ćemu će svaki ispitanik imati unaprijed poznatu vjerovatnoću da bude izabran.\nTakođer je bitno stratificirati populaciju kako bi se dosegle određene grupe ili čak upotrijebiti kvote kako bi se osiguralo uključenje određenih manjina. Obzirom da je upitnik dostupan na engleskom jeziku, isti će prethodno biti preveden na lokalne jezike (BHS). Prije započinjanja ispitivanja prevedeni i modificirani upitnik ćemo testirati na odgovarajućem broju osoba kako bi se provjerila jasnost upitnika. Anketom će se prikupiti informacije o finansijskom znanju, ponašanju i stavovima građana, te utvrditi stepen finansijske pismenosti i finansijske uključenosti građana Kantona Sarajevo. Na ovaj način će se pribaviti nulti ili osnovni rezultati koji su važni jer će omogućiti identificiranje prioriteta i postavljanje ciljeva strategije financijske edukacije i promocije finansijske pismenosti u Kantonu Sarajevo, što je jedan od primarnih outputa projekta.


DECA UGROŽENA: Zaraza salmonelom u vrtiću : Nadlanu.com\nObjavljeno 23. feb 2015. / 10:33:24\nPrvi slučajevi infekcije zabeleženi su pre dve nedelje kaka je kod dvoje mališana izolovana ova bakterija. To je bio povod da Gradski zavod za zaštitu zdravlja uzme briseve deci za koju se pretpostavljalo da mogu biti zaražena. Posle analize utvrđeno je da dvadesetoro dece iz vrtića “Lane” ima bakteriju salmonelu. Zavod je potom pozvao roditelje sve dece iz vrtića da donesu bris i uzorak stolice svoje dece.\nZato je jutros ispred vrtića bio haos, automobili su se samo gomilali, roditelji više nisu imali gde da se parkiraju, a sva nervoza i revolt su izbijali u redu koji se pružao od hodnika, uz stepenice, sve do kancelarije u kojoj su se predavali uzorci.\nRoditelji su revoltirani ovom situacijom, i iako ne mogu da zamere osoblju vrtića, ne dopada im se postupak Zavoda za zaštitu zdravlja.\nDIREKTORKA BATUTA OTKRILA: Da li će deca morati da nose…\n"Nekima je rečeno da je u pitanju rutinska provera, drugima da je u pitanju testiranje na salmonelu" priča nam Jovana S. majka petogodišnjaka. "Nije nam svejedno, ali makar su nas pozvali na testiranje, ipak dvadesetoro obolele dece nije malo."\nU međuvremenu, zbog ove situacije, deci je zabranjeno da se mešaju sa decom iz drugih grupa, jer postoji strah od epidemije.\nDa uslovi u obrazovnim ustanovama nisu idealni svedoči i činjenica da su se u osnovnim školama na Konjarniku, u Vinči i Grockoj pojavile šuga i vaške.\nBROJ ŽRTAVA POVEĆAN NA 3.905: U Srbiji 1.523 nova slučaja koronavirusa, preminulo 19…


Firma "KimTec" postala ovlašćeni distributer za HP proizvode - Akta.ba\nFirma "KimTec" postala ovlašćeni distributer za HP proizvode\n22.07.2009. 13:05 / Izvor: eKapija.ba\nFirma "KimTec" iz Beograda, jedna od članica "M SAN" grupacije, najvećeg distributera IT proizvoda i usluga u regionu postala je ovlašćeni distributer kompanije HP proizvoda za Republiku Srbiju. Od avgusta ove godine u ponudi "KimTec" mogu se naći HP printeri i potrošni materijal kao i skeneri, saopšteno je iz te kompanije.\nPočetkom jula, "KimTec" i HP potpisali su ugovor o distribuciji HP printera, potrošnog materijala i skenera za Srbiju. Tim ugovorom postojeća saradnja "M SAN Grupe" i HP-a značajno podiže kvalitet distribucije na ovom tržištu za HP-ove proizvode, napominje se u saopštenju.\n- Kupci koje mi smatramo partnerima u poslu jesu suština našeg postojanja i u cilju zadovoljenja njihovih potreba stalno radimo na unapređenju naše ponude i asortimana. Direktna saradnja sa HP-om nam je svojevrsno priznanje ovog svetskog IT giganta i lidera da smo uradili i da radimo dobar posao u saradnji sa našim partnerima. Naša očekivanja su kao i uvek maksimalna, svojim poslovnim modelom koji je dokazan i priznat ćemo kroz distribuciji HP-a svoju poziciju na tržištu učvrstiti a proizvode iz game ovog svetski priznatog proizvođača kroz naš maksimalno optimizovani lanac distribucije učiniti tržištu dostupnim brže i u najboljem odnosu cene i kvaliteta koji HP pruža - rekao je Damir Dedić, direktor "KimTec".